**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 4 Ιουλίου 2024, ημέρα Πέμπτη και ώρα 12.40΄, στην Αίθουσα Γερουσίας του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Χριστόδουλου Στεφανάδη, με θέμα ημερήσιας διάταξης, την επεξεργασία και εξέταση του Υπουργείου Παιδείας, Θρησκευμάτων και Αθλητισμού «Οργανισμός Ακαδημίας Αθηνών».

Στη συνεδρίαση παρέστησαν η Υφυπουργός Πολιτισμού, κυρία Ζωή (Ζέττα) Μακρή, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσαφάδος Κωνσταντίνος, Καφούρος Μάρκος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Καλησπέρα, κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Παιδείας, Θρησκευμάτων και Αθλητισμού «Οργανισμός Ακαδημίας Αθηνών».

Πριν προχωρήσουμε στην συνεδρίαση του σχεδίου νόμου, σας προτείνω τον προγραμματισμό των επόμενων συνεδριάσεων. Η εισήγησή μου είναι να συνεχίσουμε αύριο Παρασκευή 5 Ιουλίου του τρέχοντος έτους, ώρα 12.00΄, με την ακρόαση των εξωκοινοβουλευτικών προσώπων και η ώρα, που προτείνεται, για την τρίτη συνεδρίαση, είναι στις 14.00΄, το μεσημέρι την ίδια ημέρα. H συζήτηση επί των άρθρων και η β΄ ανάγνωση του σχεδίου νόμου προτείνω να γίνει τη Δευτέρα 8 Ιουλίου 2024 και ώρα 16.00΄ το μεσημέρι.

Πριν προχωρήσουμε στις εισηγήσεις, θα δώσω το λόγο στους Εισηγητές και στους Ειδικούς Αγορητές για να προτείνουν φορείς και θα θέλαμε τις προτάσεις σας και γραπτά.

Το λόγο έχει ο Εισηγητής της Πλειοψηφίας, κ. Ευάγγελος Λιάκος.

**ΕΥΑΓΓΕΛΟΣ ΛΙΑΚΟΣ (Εισηγητής της Πλειοψηφίας):** Προτείνουμε την Ακαδημία Αθηνών, τη Σύνοδο Πρυτάνεων και το Ίδρυμα Ιατροβιολογικών Ερευνών Ακαδημίας Αθηνών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Καλαματιανός.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Κύριε Πρόεδρε, εκτός από την Ακαδημία προτείνουμε και τον Σύλλογο Διοικητικών Υπαλλήλων Ακαδημίας Αθηνών και το Σύλλογο Ερευνητικού Προσωπικού της Ακαδημίας Αθηνών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. ΠΑΣΟΚ - ΚΙΝΗΜΑ ΑΛΛΑΓΗΣ):** Έχω δώσει το έντυπο, προτείνουμε την Ένωση Ελλήνων Ερευνητών και το Σύλλογο Ερευνητών Ακαδημίας.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Ασημακοπούλου.

**ΣΟΦΙΑ ΧΑΙΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. ΕΛΛΗΝΙΚΗ ΛΥΣΗ - ΚΥΡΙΑΚΟΣ ΒΕΛΟΠΟΥΛΟΣ):** Καλημέρα σας, κύριε Πρόεδρε. Προτείνουμε την Ομοσπονδία Συλλόγων Ειδικού Εκπαιδευτικού Προσωπικού ΑΕΙ, την Πανελλήνια Ομοσπονδία Συλλόγων Ειδικού και Εργαστηριακού Διδακτικού Προσωπικού ΑΕΙ, τη Σύνοδο Πρυτάνεων και Προέδρων Διοικητικών Επιτροπών των Ελληνικών Ανώτατων Εκπαιδευτικών Ιδρυμάτων, την Πανελλήνια Ομοσπονδία Συλλόγων Διδακτικού και Ερευνητικού Προσωπικού και τον Πανελλήνιο Σύλλογο Διδακτόρων Δημοσίου.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει η κυρία Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Συμφωνώ με τις ήδη υπάρχουσες προτάσεις, θεωρώ, ότι ο Σύλλογος των Εργαζομένων της Ακαδημίας Αθηνών πρέπει οπωσδήποτε να κληθεί και βεβαίως, τα μέλη της Ακαδημίας Αθηνών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ «ΝΙΚΗ»**): Ευχαριστώ, κύριε Πρόεδρε. Προτείνουμε τον Σύλλογο Ερευνητικού Προσωπικού της Ακαδημίας Αθηνών και τον Σύλλογο Εργαζομένων της Ακαδημίας Αθηνών.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Καλημέρα σας, θα διαβάσω κάποια, έχω αρκετά σημειώσει και ακούω και πάρα πολλά, με συγχωρείτε, αν επαναλάβω κάποια.

Προτείνουμε εκπρόσωπο μελών της Ακαδημίας Αθηνών, τον Σύλλογο Ερευνητικού Προσωπικού Ακαδημίας Αθηνών, τη Γενική Γραμματεία Έρευνας και Καινοτομίας, το Πανελλαδικό Σωματείο Εργαζομένων στην Έρευνα και την Τριτοβάθμια Εκπαίδευση ΕΚΑ, την Ομοσπονδία Διοικητικού Προσωπικού Τριτοβάθμιας Εκπαίδευσης, την Πανελλήνια Ομοσπονδία Εργαζομένων στα Ερευνητικά Κέντρα και Ιδρύματα, την Πανελλήνια Ομοσπονδία Συλλόγων Ειδικού και Εργαστηριακού Διδακτικού Προσωπικού ΑΕΙ, το Εθνικό Κέντρο Τεκμηρίωσης, την Ένωση Ελλήνων Ερευνητών, την Πανελλήνια Ομοσπονδία Συλλόγων Διδακτικού και Ερευνητικού Προσωπικού, την Ελληνική Εταιρεία Γυναικών Πανεπιστημιακών, τον Σύλλογο Εργαζομένων Ιδρυμάτων Ιατροβιολογικών Ερευνών, την Ανώτατη Διοίκηση Ενώσεων Δημοσίων Υπαλλήλων, την Ένωση Ελλήνων Βιβλιοθηκονόμων και Επιστημόνων Πληροφόρησης.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Ευχαριστώ πολύ, κύριε Πρόεδρε. Έχουμε καλυφθεί εμείς από τους προλαλήσαντες συναδέλφους.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Λιάκος.

**ΕΥΑΓΓΕΛΟΣ ΛΙΑΚΟΣ (Εισηγητής της Πλειοψηφίας):** Κυρίες και κύριοι συνάδελφοι, κρίνω σκόπιμο να ξεκινήσω την εισήγησή μου, με μια σύντομη αναδρομή της ιστορίας του θεσμού της Ακαδημίας Αθηνών. Είναι καλό σε αυτή την Αίθουσα να ακούγονται τα ονόματα των μεγάλων εθνικών ευεργετών φιλελλήνων, αλλά και κορυφαίων πνευματικών ανθρώπων.

Η Ακαδημία Αθηνών ιδρύθηκε, με τη συντακτική απόφαση της 18ης Μαρτίου 1926, ενώ, με την ίδια πράξη, διορίστηκαν τα πρώτα μέλη της, διακεκριμένοι εκπρόσωποι της επιστήμης, της πνευματικής και καλλιτεχνικής δημιουργίας της εποχής. Σε δύο χρόνια, δηλαδή, από σήμερα, συμπληρώνει 100 χρόνια συνεχούς λειτουργίας. Το πρώτο Προεδρείο της είχε την ακόλουθη σύνθεση: Φωκίων Νέγρης, Πρόεδρος, Γεώργιος Χατζιδάκις Αντιπρόεδρος, Σίμος Μενάρδος, Γενικός Γραμματέας, Κωστής Παλαμάς, Γραμματέας επί των πρακτικών και Γεώργιος Δροσίνης, Γραμματέας επί των δημοσιευμάτων.

Το εμβληματικό Μέγαρο της Ακαδημίας σχεδιάστηκε από τον Δανό αρχιτέκτονα Θεόφιλο Χάνσεν, ενώ την επίβλεψη της ολοκλήρωσης ανέλαβε ο Ερνέστος Τσίλλερ. Είχε προηγηθεί δωρεά του Εθνικού Ευεργέτη Σίμωνος Σίνα, χάρη στην οποία πραγματοποιήθηκε η ανέγερση και ο γλυπτικός και ζωγραφικός διάκοσμος του νεοκλασικού Μεγάρου, που σήμερα στεγάζει την Ακαδημία Αθηνών. Το 1887, το Ιωνικού Ρυθμού Μέγαρο, πέρασε στο ελληνικό κράτος, με Πρωθυπουργό, τότε, τον Χαρίλαο Τρικούπη. Καθοριστική για την ίδρυση της Ακαδημίας υπήρξε παρέμβαση του Ελευθέριου Βενιζέλου, ο οποίος, στη Συνδιάσκεψη Ειρήνης των Παρισίων του 1919, δεσμεύτηκε για την ίδρυση Ακαδημίας Αθηνών, προκειμένου η χώρα να έχει δικαίωμα συμμετοχής στη Διεθνή Ένωση Ακαδημιών. Επτά χρόνια αργότερα, ο Δημήτριος Αιγινήτης, ως Υπουργός Παιδείας της Κυβέρνησης του Θεόδωρου Πάγκαλου, προκάλεσε τη συντακτική απόφαση της 18ης Μαρτίου 1926, με την οποία ιδρύθηκε η Ακαδημία Αθηνών. Έχουμε, λοιπόν, μια αδιάλειπτη λειτουργία 98 ετών και ενώ ο σκοπός της λειτουργίας στον πυρήνα του παραμένει ο ίδιος, το σημερινό νομοσχέδιο προτείνει τον εκσυγχρονισμό του πλαισίου οργάνωσης και λειτουργίας της Ακαδημίας Αθηνών, για να συμβαδίζει με τις εξελίξεις στον ακαδημαϊκό χώρο στην Ελλάδα, αλλά και στο εξωτερικό.

Στόχος του παρόντος σχεδίου νόμου είναι το κορυφαίο ίδρυμα των Επιστημών, των Γραμμάτων και των Καλών Τεχνών της χώρας, να ανταποκρίνεται στις σύγχρονες εξελίξεις στον ακαδημαϊκό χώρο και τις προκλήσεις, που θέτουν, από τη μία η ραγδαία επιστημονική και τεχνολογική πρόοδος και από την άλλη η μετάβαση στην ψηφιακή εποχή. Η αναγκαιότητα εκσυγχρονισμού του θεσμού της Ακαδημίας Αθηνών αναδεικνύεται ως ένας σημαντικός παράγοντας για τη διατήρηση της επίκαιρης και ζωτικής συμβολής της Ακαδημίας στους θεσμούς, στους τομείς της παιδείας, της έρευνας και του πολιτισμού. Είναι αλήθεια, ότι στη χώρα μας η έννοια του εκσυγχρονισμού, πολλές φορές, έχει αντιμετωπιστεί με σκεπτικισμό, ενώ επί της ουσίας αποτελεί ένα φυσιολογικό εξελικτικό βήμα, που αποσκοπεί στην προσαρμογή του εκάστοτε θεσμού ή οργανισμού στις ανάγκες της σύγχρονης κοινωνίας.

Οι βασικές καινοτομίες, που εισάγονται με το παρόν νομοσχέδιο, αφορούν αρχικά στην εξωστρέφεια, έννοια η οποία ενέπνευσε και τον ίδιο τον Χάνσεν στο σχεδιασμό της αίθουσας της Ακαδημίας. Καθότι απόφοιτος του Εθνικού Μετσόβιου Πολυτεχνείου, θα μου επιτρέψετε μια μικρή αναφορά στη διάταξη, που σχεδίασε ο Χάνσεν, η οποία οδηγεί στον κήπο. Είναι το πρώτο κτίριο στην Ελλάδα, αλλά και ένα από τα ελάχιστα κτίρια του δεκάτου ένατου αιώνα, όπου ο κήπος έχει συλληφθεί ως αρχιτεκτονική ιδέα και σε αναπόσπαστο κομμάτι με το εσωτερικό.

Συνεπώς, η σχέση του κτιρίου της Ακαδημίας με την πόλη ολοκληρώνονται με μία άλλη σχέση, αυτή του ίδιου του κτιρίου με τον κήπο. Ο Χάνσεν φανταζόταν, δηλαδή, ότι οι συζητήσεις των ακαδημαϊκών συνεχίζονται και εκτός κτιρίου.

Επιχειρείται, επίσης, ο εκσυγχρονισμός λειτουργίας της Ακαδημίας, με την κατάργηση αναχρονιστικών διατάξεων, με την αποκέντρωση των σημερινών αρμοδιοτήτων της διοίκησης και μετάθεσής τους σε κατώτερα όργανα, με την επιτάχυνση των διαδικασιών και την αισθητή μείωση της γραφειοκρατίας.

Ταυτόχρονα, απλουστεύεται η ρύθμιση των αρμοδιοτήτων των οργάνων της Ακαδημίας. Εισάγεται νέος και απλούστερος τρόπος εκλογής ακαδημαϊκών, χωρίς προκήρυξη, σύμφωνα με όσα ισχύουν στις περισσότερες ευρωπαϊκές ακαδημίες. Παράλληλα, ισχύει ο παραδοσιακός τρόπος εκλογής, με προκήρυξη και υποβολή υποψηφιοτήτων, αλλά με πολλές βελτιώσεις.

Για πρώτη φορά, ρυθμίζεται με πληρότητα η θέση του εφόρου με αρμοδιότητες κυρίως πρακτικού περιεχομένου. Διασφαλίζεται έτσι καλύτερα η αποτελεσματικότητα της Ακαδημίας.

Ρυθμίζονται πληρέστερα τα ζητήματα, που αφορούν στα δημοσιεύματα της Ακαδημίας και για πρώτη φορά ρυθμίζονται τα ζητήματα, που αφορούν στη Βιβλιοθήκη και τα Αρχεία της Ακαδημίας. Υπάρχει μάλιστα ρητή πρόβλεψη ότι αμφότερα είναι προσιτά, όχι μόνο στα μέλη, τους ερευνητές και το διοικητικό προσωπικό, αλλά και στο κοινό.

Κατοχυρώνεται ρητά και δεσμευτικά ο θεσμός των υποτροφιών, που χορηγεί η Ακαδημία. Επίσης, για πρώτη φορά, ρυθμίζονται με πληρότητα και συνεκτικότητα η ίδρυση, η οργάνωση και η λειτουργία των ερευνητικών κέντρων και των γραφείων έρευνας της Ακαδημίας. Δημιουργείται κατ’ αυτόν τον τρόπο η προοπτική για την προώθηση και περαιτέρω ανάπτυξη του ερευνητικού έργου των μονάδων αυτών.

Τέλος, όλες οι διατάξεις διατυπώνονται στη δημοτική. Να τονίσω εδώ ότι ο ν. 4398 του 1929, με τον οποίο κυρώθηκε και τροποποιήθηκε η συντακτική απόφαση της ίδρυσης της Ακαδημίας, είναι ένας από τους ελάχιστους σε εφαρμογή νόμους, που παραμένει διατυπωμένος στην καθαρεύουσα.

Στα 84 άρθρα του νομοσχεδίου αναλύονται όλα τα παραπάνω, λεπτομερώς. Συνοπτικά, γιατί λεπτομερής ανάλυση θα γίνει στην αντίστοιχη Επιτροπή και στη συζήτηση κατ’ άρθρο, έχουμε τα εξής:

Στο άρθρο 3, γίνεται αναφορά στην ίδρυση και καθορίζεται ο σκοπός της Ακαδημίας Αθηνών.

Στο άρθρο 4, απαριθμούνται ενδεικτικά τα μέσα, με τα οποία επιδιώκεται ο σκοπός της Ακαδημίας.

Στο άρθρο 5, προβλέπεται η διεθνής εκπροσώπηση της Ελλάδας από την Ακαδημία, ως Εθνική Ακαδημία της Ελλάδος, σε κάθε ένωση ή σύμπραξη ακαδημιών και επιστημονικών ιδρυμάτων των οποίων είναι μέλος.

Η έδρα της καθορίζεται με το άρθρο 6 στο μέγαρο, επί της οδού Πανεπιστημίου 28 και η νομική της μορφή καθορίζεται στο άρθρο 7.

Στο άρθρο 8, ορίζονται τρεις τάξεις από τις οποίες αποτελείται η Ακαδημία και τα επιστημονικά αντικείμενα τους.

Στα άρθρα 9 και 10, καθορίζονται τα μέλη και ο καταμερισμός τους ανά τάξη και τα συλλογικά και μονομελή όργανα της Ακαδημίας.

Συνεχίζουμε με τα άρθρα 11 και 12, στα οποία προσδιορίζονται οι επιτροπές, σε μόνιμες ή προσωρινές.

Στα άρθρα 13 έως 24, προσδιορίζονται ζητήματα, που αφορούν τη διαδικασία εκλογής των ακαδημαϊκών.

Στο άρθρο 17, προβλέπεται η διαδικασία εκλογής τακτικού μέλους, με προκήρυξη, την οποία αποφασίζει η ολομέλεια, ύστερα από πρόταση της οικείας τάξης, ενώ στο άρθρο 18, προβλέπεται η διαδικασία εκλογής του τακτικού μέλους, χωρίς προκήρυξη.

Στα υπόλοιπα άρθρα καθορίζονται ζητήματα, που αφορούν σε εκλογή ξένων εταίρων και αντεπιστελλόντων μελών, στην ανακήρυξη επίτιμου μέλους, αλλά και στη μη τήρηση υποχρεώσεων και τη διαγραφή μέλους.

Στα άρθρα 25 έως 27, ρυθμίζονται οι αρμοδιότητες της ολομέλειας και τα δικαιώματα και τα καθήκοντα των ακαδημαϊκών.

Στα άρθρα 28, 29 και 30, προσδιορίζονται ζητήματα του προεδρείου της Ακαδημίας.

Στα άρθρα 31 έως 35, ρυθμίζονται οι αρμοδιότητες των μονομελών οργάνων της Ακαδημίας και ιδρύεται νέο μονομελές όργανο, ο έφορος.

Στα άρθρα 36, 37 και 38, καθορίζονται ζητήματα των προεδρείων των τάξεων και με τα άρθρα 39 και 40 καθορίζονται οι αρμοδιότητες τους.

Προχωράμε τώρα στα άρθρα 41 έως 44, στα οποία ορίζεται η σύνθεση της Συγκλήτου και οι αρμοδιότητές της μεταξύ των οποίων οι έκτακτες.

Στα άρθρα 45 έως και 54, ρυθμίζονται θέματα, που αφορούν τις συνεδρίες της ολομέλειας, των τάξεων και των επιτροπών.

Στα άρθρα 55 έως 60, ρυθμίζονται ζητήματα, που αφορούν στα δημοσιεύματα της Ακαδημίας και ζητήματα σχετικά με τα περιουσιακά δικαιώματα της πνευματικής ιδιοκτησίας επί έργων, που εκδίδει η Ακαδημία. Εισάγεται, επίσης, η απαγόρευση επανέκδοσης έργων της Ακαδημίας, τα οποία προηγουμένως έχουν δημοσιευθεί αλλού. Προβλέπεται, βέβαια, εξαίρεση με την έγκριση της Συγκλήτου.

Με το άρθρο 61, ρυθμίζονται η λειτουργία και η εποπτεία των υπηρεσιών της Βιβλιοθήκης και των Αρχείων, καθώς, επίσης και του βιβλιοπωλείου της Ακαδημίας.

Με τα άρθρα 62 έως 65, ρυθμίζονται ζητήματα, σχετικά με τις βραβεύσεις της Ακαδημίας, αλλά και κατοχυρώνεται ρητά και δεσμευτικά ο θεσμός των υποτροφιών που απονέμει η Ακαδημία, ενισχύοντας έτσι τον κοινωνικό της ρόλο.

Με τα άρθρα 66 έως 69, καθορίζονται θέματα, που αφορούν τα Κέντρα Έρευνας της Ακαδημίας.

Στο άρθρο 71, απαριθμούνται οι οικονομικοί πόροι της Ακαδημίας και με τα άρθρα 71 έως και 77 ρυθμίζεται η διαχείριση των πόρων και της περιουσίας της.

Τέλος, με το άρθρο 78, προβλέπεται η συμμετοχή της Ακαδημίας στην ίδρυση σωματείου με την επωνυμία «Διεθνές Κοινό των Ακαδημιών».

Με το άρθρο 79, ορίζεται το έμβλημα της Ακαδημίας.

Στα υπόλοιπα άρθρα έχουμε τις εξουσιοδοτικές, τελικές, μεταβατικές και καταργούμενες διατάξεις.

Κυρίες και κύριοι συνάδελφοι, με το παρόν νομοσχέδιο, όπως ακριβώς περιγράφει και ο τίτλος του, επιχειρείται ο εκσυγχρονισμός της Ακαδημίας Αθηνών, του κορυφαίου πνευματικού ιδρύματος της χώρας.

Συγκεκριμένα, επιχειρείται η ενίσχυση της διαφάνειας και της εξωστρέφειας της Ακαδημίας και η αξιοποίηση της επιστημονικής γνώσης και της τεχνογνωσίας της, με σκοπό την προώθηση της έρευνας και της αριστείας.

Επιχειρείται, επίσης, η συνεργασία με άλλες παγκόσμιες ακαδημίες, ερευνητικά κέντρα και πανεπιστήμια, για την προώθηση και τη διεθνή ανταλλαγή ιδεών, γνώσεων και εμπειριών.

Προωθείται η έρευνα, αφού η Ακαδημία μπορεί να παράγει γνώση, που θα συμβάλει στην επίλυση σύγχρονων προβλημάτων. Ο εκσυγχρονισμός της Ακαδημίας Αθηνών είναι ουσιώδης για τη διατήρηση του θεσμού, ως ενός σύγχρονου επίκαιρου και εποικοδομητικού παράγοντα στους τομείς των επιστημών και των καλών τεχνών. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ κ. Λιάκο.

Το λόγο έχει ο Εισηγητής της Μειοψηφίας, ο κ. Διονύσιος Καλαματιανός.

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, κυρία Υφυπουργέ, θα ξεκινήσω τη σημερινή τοποθέτησή μου από την καταδίκη της βίαιης συμπεριφοράς του πρώην Υπουργού και βουλευτή κ. Αυγενάκη, ο οποίος έδειξε μια συμπεριφορά, η οποία δεν συνάδει και είναι παντελώς αντίθετη με το ρόλο του βουλευτή. Συμφωνούμε όλοι ότι είναι προσβολή στην πολιτική, στο Κοινοβούλιο, στη δημοκρατία μας και προς εμάς όλους τους βουλευτές. Μας ντροπιάζει αυτή η συμπεριφορά, η αλαζονική συμπεριφορά του «ξέρεις ποιος είμαι εγώ», η αλαζονική συμπεριφορά που δεν σέβεται τον πολίτη και τον εργαζόμενο.

Αυτή η συμπεριφορά, λοιπόν, πρέπει να καταδικαστεί από όλους μας. Όλοι οι πολίτες είμαστε ίσοι. Οι βουλευτές, οι Υπουργοί, οποιοσδήποτε, δεν έχει παραπάνω προνόμια στη δημοκρατία μας και βεβαίως πρέπει να καταδικαστεί και από το κόμμα του, τη Νέα Δημοκρατία, διαγράφοντάς τον από μέλος της.

**ΖΩΗ (ΖΕΤΤΑ) ΜΑΡΚΗ (Υφυπουργός Παιδείας, Θρησκευμάτων και Αθλητισμού):** Δεν καταδικάστηκε;

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Δεν έχει διαγραφεί από μέλος της Ν.Δ., ακόμα. Περιμένουμε να το δούμε κι αυτό. Γιατί ο ίδιος διαφημίζει ότι παραμένει μέλος της Νέας Δημοκρατίας και αγωνίζεται για τη Νέα Δημοκρατία. Άρα, λοιπόν, πρέπει να καταδικαστεί και από το κόμμα, το δημοκρατικό κόμμα της Νέας Δημοκρατίας. Αυτό περιμένουμε.

Κυρία Υφυπουργέ, έρχομαι σε ένα θέμα, γιατί αυτή τη στιγμή συζητείται στη Διαρκή Επιτροπή Παραγωγής και Εμπορίου νομοσχέδιο του Υπουργείου Τουρισμού, το οποίο στο άρθρο 25, δεν ξέρω, αν το γνωρίζετε, γι’ αυτό σας ρωτώ, ορίζει τη δυνατότητα κατάταξης αποφοίτων ανώτερων σχολών τουριστικής εκπαίδευσης σε ανώτατα εκπαιδευτικά ιδρύματα τουριστικών σπουδών. Προβλέπει, δηλαδή, την εισαγωγή από ανώτερη σε ανώτατη στο πέμπτο και στο έκτο έτος.

Για να πάει ένας απόφοιτος ανώτερης σχολής τουριστικής κατεύθυνσης σε μια ανώτατη σχολή, μπαίνει στο πρώτο έτος. Εδώ εσείς προβλέπετε την εισαγωγή στο 5ο εξάμηνο ή στο 7ο εξάμηνο. Δεν ξέρουμε, αν έχει κατατακτήριες ή οτιδήποτε άλλο. Δεν ορίζει κάτι τέτοιο, ξεκάθαρα, το άρθρο. Λέει «καθορίζονται τα μαθήματα που οφείλουν να παρακολουθήσουν, καθώς και τα κριτήρια επιλογής των αιτούντων από τη σχολή». Έχουν ενημερωθεί τα πανεπιστήμια, οι συγκεκριμένες σχολές, τα τμήματα αυτά, γι’ αυτή τη διάταξη; Εσείς έχετε ενημερωθεί; Το έχετε εγκρίνει; Γιατί, για πρώτη φορά, προβλέπεται η εισαγωγή από ανώτερη σχολή σε ανώτατη σχολή, σε πανεπιστήμιο. Θα θέλαμε μια τοποθέτηση επ’ αυτού, αν έχετε ενημερωθεί, αν έχουν ενημερωθεί τα πανεπιστήμια και ποια είναι η θέση σας.

Οι πανελλαδικές εξετάσεις ολοκληρώθηκαν, έχουμε τις βαθμολογίες. Να δώσουμε συγχαρητήρια στα παιδιά, που πέτυχαν τους στόχους τους και στους γονείς και στους εκπαιδευτικούς και να πούμε, βεβαίως, και στα παιδιά, που δεν τα κατάφεραν, ότι η ζωή δεν τελειώνει εδώ, ίσα- ίσα, πολλές ευκαιρίες θα έχουν, αρκεί με επιμονή και υπομονή, να συνεχίσουν να δουλεύουν και να επιδιώκουν τους στόχους και τις επιθυμίες τους.

Είδαμε, όμως και τις εικόνες ντροπής, που γονείς μετέφεραν ανεμιστήρες, για να μπορέσουν να αμβλύνουν λίγο τις εξαιρετικά δυσμενείς συνθήκες, με τις οποίες καλούνταν τα παιδιά τους να δώσουν τις πιο κρίσιμες εξετάσεις της ζωής τους, μέχρι τώρα, για να εισέλθουν στα δημόσια πανεπιστήμια. Πρέπει, λοιπόν, να συμφωνήσουμε, ότι χρειάζεται να γίνουν πάρα πολλά για τη βελτίωση και την ανάσχεση των σοβαρότατων ελλείψεων σε κτιριακές υποδομές που, βεβαίως, υποβαθμίζουν τη δημόσια εκπαίδευση.

Δεν μπορώ, όμως, να μην αναφερθώ και στην ελάχιστη βάση εισαγωγής. Είδαμε σε πολλά μαθήματα, φυσική, ιστορία, βιολογία, μαθηματικά, υψηλής δυσκολίας θέματα και είχε, ως επακόλουθο αυτό, να έχουν και χαμηλή βαθμολογία. Αυτό σημαίνει, ότι με την Ελάχιστη Βάση Εισαγωγής, πολλά παιδιά δεν θα καταφέρουν να εισέλθουν σε τμήματα και σχολές που επιθυμούσαν.

Το ερώτημα τώρα είναι το εξής. Τι θα γίνει; Ανοίγουμε δουλειές για τα ιδιωτικά πανεπιστήμια και τα κολέγια;

**ΕΥΑΓΓΕΛΟΣ ΛΙΑΚΟΣ (Εισηγητής της Πλειοψηφίας) :** *(Ομιλεί εκτός μικροφώνου)*

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Ναι, έχει τη μισή βάση από το δημόσιο πανεπιστήμιο ή πολύ χαμηλότερη.

**ΕΥΑΓΓΕΛΟΣ ΛΙΑΚΟΣ (Εισηγητής της Πλειοψηφίας) :** *(Ομιλεί εκτός μικροφώνου)*

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Δεν είναι πολύ χαμηλότερη; Εσείς ψηφίσατε, κύριε συνάδελφε, να είναι πολύ χαμηλότερη η Ελάχιστη Βάση Εισαγωγής στα ιδιωτικά πανεπιστήμια. Είναι η ίδια; Πείτε μου. Σας λέω ότι η Ελάχιστη Βάση Εισαγωγής για το δημόσιο πανεπιστήμιο, είναι πολύ μεγαλύτερη από την Ελάχιστη Βάση Εισαγωγής, που έχετε εσείς προβλέψει για τα ιδιωτικά πανεπιστήμια. Αυτή είναι η αλήθεια. Έχετε προβλέψει Ελάχιστη Βάση Εισαγωγής -εσείς το προβλέψατε - δύσκολα θέματα, χαμηλή βαθμολογία και δεν θα πετύχουν στις σχολές που θέλουν.

Απαντήστε μου μετά. Εγώ σας εξηγώ τι λέω, ξεκάθαρα πράγματα, σύμφωνα με αυτά που έχετε ψηφίσει.

Υπάρχουν κι άλλα ζητήματα ανοιχτά στη δημόσια παιδεία, όπως το στεγαστικό πρόβλημα εκπαιδευτικών, φοιτητών. Τεράστιο ζήτημα με τέτοια ακρίβεια. Τα ενοίκια είναι πολύ υψηλά. Έχουμε το δεύτερο υψηλότερο κόστος στέγασης στην Ευρώπη των 27 χωρών και δυστυχώς, οι εκπαιδευτικοί, που καλούνται να πάνε, ως αναπληρωτές στα νησιά, στις ακριτικές περιοχές και στις ορεινές περιοχές, δυστυχώς, δυσκολεύονται πάρα πολύ, ειδικά στα νησιά. Βεβαίως και οι φοιτητές έχουν αντίστοιχα προβλήματα, τα οποία έρχονται από Σεπτέμβρη – Οκτώβρη, οπότε, πρέπει από τώρα να τα προβλέψουμε και να τα αντιμετωπίσουμε, να κάνουμε κάτι για όλα αυτά τα προβλήματα.

Επίσης, ο ευαίσθητος τομέας της ειδικής αγωγής στην εκπαίδευση. Ο ίδιος ο Υπουργός ομολόγησε ότι χρειάζονται παρεμβάσεις, να υπάρχει νομοθετική πρόβλεψη και ρύθμιση για την ειδική αγωγή. Την ίδια στιγμή, πληθαίνουν, διαρκώς, οι καταγγελίες των συλλόγων, των ενώσεων γονέων και κηδεμόνων, που κάνουν λόγο για ανυπαρξία οργανωμένου δημόσιου υποστηρικτικού πλαισίου δομών και κοινωνικών υπηρεσιών, σε συνδυασμό με τις τεράστιες ελλείψεις σε εκπαιδευτικό προσωπικό. Έγινε μια παρέμβαση, περιμένουμε να δούμε πόσοι θα τοποθετηθούν στην ειδική εκπαίδευση.

Επίσης, στα Κέντρα Διεπιστημονικής Αξιολόγησης Συμβουλευτικής και Υποστήριξης, στα γνωστά ΚΕΔΑΣΥ, που είναι υπεύθυνα για την έγκριση των παράλληλων στηρίξεων, υπάρχει έλλειψη προσωπικού, με αποτέλεσμα να καθυστερούν οι αποφάσεις.

Εμείς, λοιπόν, επιδιώκουμε μια ισχυρή, δημόσια, δημοκρατική, υψηλού επιπέδου και δωρεάν παιδεία. Αυτή είναι η στόχευσή μας και σας καλούμε να συμπορευτούμε σε αυτό το στόχο.

Περνάω τώρα το νομοσχέδιο. Πράγματι, η Ακαδημία Αθηνών ιδρύθηκε το 1926. Το νομοσχέδιο αυτό μπήκε, στις 23 Ιανουαρίου του 2024, με διάρκεια έως 6 Φεβρουαρίου του 2024. Πέρασε πολύς καιρός. Προφανώς, είχατε άλλες προτεραιότητες, όπως τα ιδιωτικά πανεπιστήμια, που φέρατε και άλλα πολλά. Ιδρύθηκε, λοιπόν, η Ακαδημία Αθηνών το 1926, διορίστηκαν τα πρώτα μέλη, τα οποία ήταν διακεκριμένοι εκπρόσωποι της επιστήμης και της πνευματικής και καλλιτεχνικής δημιουργίας της εποχής. Γενικός σκοπός της Ακαδημίας, σύμφωνα με τον ιδρυτικό νόμο, είναι η καλλιέργεια και προαγωγή των επιστημών, των γραμμάτων, των καλών τεχνών και η επικοινωνία του ιδρύματος με άλλες ακαδημίες ή τους ομότεχνούς τους. Σκοπός της, επίσης, είναι η επιστημονική έρευνα και μελέτη στους τομείς της γεωργίας, της βιομηχανίας, της ναυτιλίας, της εθνικής οικονομίας, καθώς και η έκδοση γνωμοδοτήσεων, προτάσεων, αποφάσεων και κρίσεων για τη διαφώτιση και καθοδήγηση κρατικών οργάνων και αρχών. Αυτοί είναι οι σκοποί.

Βεβαίως, χρειάζεται ο εκσυγχρονισμός - είναι σίγουρο αυτό, δεν έχει αλλάξει ο Οργανισμός τόσο καιρό - και καταθέτουμε, ενόψει της συζήτησης αυτής, κάποιες σκέψεις για τη βελτίωση του Οργανισμού και τη λειτουργία της Ακαδημίας Αθηνών, έως σήμερα.

Προτείνουμε, λοιπόν, ότι θα πρέπει να πληρωθούν οι κενές οργανικές θέσεις και νέες θέσεις στην Ακαδημία και να αυξηθούν αυτές οι θέσεις. Ο κλειστός αριθμός των θέσεων των τακτικών μελών και των τάξεων της Ακαδημίας πιστεύουμε ότι δεν είναι σύγχρονοι. Προτείνουμε να ανοίξει ο αριθμός των θέσεων, για να μπορεί να ανταποκριθεί καλύτερα στις σύγχρονες προκλήσεις.

Επίσης, παρατηρούμε ότι υπάρχουν πολύ λίγες γυναίκες στην Ακαδημία, μόνο τρεις. Προτείνουμε, λοιπόν, να ερευνήσουμε και να δούμε πώς η παρουσία των γυναικών μπορεί να αυξηθεί και να ενισχυθεί.

Επίσης, η θητεία του προέδρου, θα μπορούσε να έχει διάρκεια δύο ετών και του γραμματέα τριών ετών.

Επίσης, πιστεύουμε ότι πρέπει να γίνει ένας ειλικρινής απολογισμός της μέχρι τώρα πορείας της Ακαδημίας. Ο ρόλος της, πιστεύουμε, ότι πρέπει να είναι ουσιαστικός, δημιουργικός, προωθητικός, σε όλα τα πεδία ενασχόλησής της. Ο απολογισμός του έργου της, λοιπόν, μπορεί να βοηθήσει, ώστε να εντοπιστούν τα θετικά και τα τυχόν προβλήματα, που υπάρχουν, ώστε να επιτελέσει με μεγαλύτερη αποτελεσματικότητα το έργο της.

Ακόμα, πιστεύουμε ότι η Ακαδημία πρέπει να έχει στοχοπροσήλωση και παρεμβάσεις αποκλειστικά σε θέματα ακαδημαϊκά, επιστημονικά και πνευματικά και δεν πρέπει να εμπλέκεται σε πολιτικά ζητήματα. Στο παρελθόν, έχουμε δει δηλώσεις, που είχαν πολιτικό περιεχόμενο.

Περαιτέρω, προτείνουμε να ανοίξουν οι θέσεις των ερευνητών και να συμμετέχουν οι ερευνητές και να εκφράζουν γνώμη και άποψη στα συλλογικά όργανα, που έχουν σχέση με ερευνητικά ζητήματα.

Αυτά προς το παρόν, κύριε Πρόεδρε. Θα επανέλθουμε στην κατ’ άρθρον συζήτηση.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κύριε Καλαματιανέ.

Το λόγο έχει ο Ειδικός Αγορητής της Κ.Ο. ΠΑΣΟΚ – ΚΙΝΗΜΑ ΑΛΛΑΓΗΣ, ο κ. Παραστατίδης.

**ΣΤΕΦΑΝΟΣ ΠΑΡΑΣΤΑΤΙΔΗΣ (Ειδικός Αγορητής της Κ.Ο. ΠΑΣΟΚ – ΚΙΝΑΛ)**: Κυρίες και κύριοι συνάδελφοι, η Ακαδημία Αθηνών αποτελεί κορυφαίο πνευματικό και ερευνητικό ίδρυμα της χώρας μας στο χώρο των επιστημών των γραμμάτων και των καλών τεχνών, ένα βασικό συνδετικό κρίκο του επιστημονικού και ερευνητικού σύμπαντος της χώρας, με αντίστοιχα ιδρύματα του εξωτερικού. Η ίδρυση, η ιστορική διαδρομή, τα πρόσωπα της Ακαδημίας Αθηνών αποτελούν μια εξαιρετικά ενδιαφέρουσα και ενίοτε γοητευτική ψηφίδα της σύγχρονης ελληνικής ιστορίας.

Η πρώτη πρακτικά απόφαση και πολιτική δέσμευση ίδρυσης της Ακαδημίας Αθηνών συνδέεται με μία εποχή, που η χώρα μας επιδίωξε να συμμετέχει ενεργά σε έναν ιδιαίτερα παγκοσμιοποιημένο κόσμο, που μετά τον πρώτο παγκόσμιο πόλεμο επεδίωκε να συντονίσει τα βήματά του μέσα από τη δημιουργία πολυεπίπεδων δικτύων. Σε αυτή τη σύνθετη, αλλά εξαιρετικά γόνιμη διαδικασία παγκόσμιου συντονισμού, ο χώρος της επιστήμης, των γραμμάτων και του πολιτισμού, να διαδραματίζει έναν ρόλο πρωταγωνιστικό και πολλές φορές εξίσου σημαντικό, με τον αντίστοιχο πολιτικό. Αυτός ο εντυπωσιακός επιστημονικός συντονισμός, που θαυμάζουμε σήμερα, να αντιμετωπίζει, με επιτυχία, απειλές που πριν 100 χρόνια θα είχαν οδηγήσει σε εκατόμβες, είναι προϊόν της πιο επιτυχημένης παγκοσμιοποίησης της ανθρώπινης ιστορίας, αυτής της επιστήμης, που αποτελεί κληρονομιά ενός παρεξηγημένου και ιστορικά αδικημένου διεθνούς οργανισμού, της κοινωνίας των εθνών.

Η κοινωνία των εθνών θεωρείται από τη συντριπτική πλειοψηφία του κόσμου ένας αδύναμος δυσλειτουργικός και πολιτικά ξεδοντιασμένος διεθνής οργανισμός, που απέτυχε να αποτρέψει τον δεύτερο παγκόσμιο πόλεμο. Αυτή η εικόνα είναι άδικη, όχι μόνο γιατί στα πρώτα της χρόνια η κοινωνία των εθνών σημείωσε σημαντικές επιτυχίες, αλλά η μεγαλύτερη κληρονομιά της - αυτή που ο ΟΗΕ, που τη διαδέχθηκε, βρήκε έτοιμη - είναι μία πληθώρα θεματικών παγκόσμιων οργανώσεων και μία εδραιωμένη κουλτούρα διεθνούς συντονισμού και συνεργασίας, που υπερέβαινε τα εθνικά σύνορα και τα κρατικά συμφέροντα.

Αυτή την υπό διαμόρφωση κουλτούρα την αντιλήφθηκε απόλυτα ο ευφυέστερος ίσως πολιτικός της χώρας, ο Ελευθέριος Βενιζέλος. Σε αυτό το διεθνές ιστορικό πλαίσιο και για να εξασφαλίσει τη συμμετοχή της χώρας μας τόσο στη συνδιάσκεψη της ειρήνης στο Παρίσι, όσο και στις διασκέψεις της Διεθνούς Ένωσης Ακαδημιών, ο Βενιζέλος, με τον κοσμοπολιτισμό και το ανοιχτό του πνεύμα, δεσμεύτηκε για τη δημιουργία μιας ελληνικής ακαδημίας, δέσμευση αρκετή για να εξασφαλίσει τη συμμετοχή της χώρας μας και στις δύο διεθνείς διασκέψεις. Την ιστορική αυτή αναδρομή, σε αυτό το πολύ συγκεκριμένο χρονικό σημείο, την κάνω, για να τη συνδέσω με τις προκλήσεις, που αντιμετωπίζει η χώρα και τους υπαρξιακούς πλέον κινδύνους, που αντιμετωπίζει ο πλανήτης σήμερα. Για την αντιμετώπιση των προκλήσεων αυτών, η επιστήμη, η γνώση και η έρευνα αποτελούν στρατηγικά όπλα, όπως απέδειξε στο πρόσφατο παρελθόν, με τον αγώνα κατά της πανδημίας και της Covid19. Μέσα σε ένα ελάχιστο χρονικό διάστημα, η ανθρωπότητα, χάρη σε έναν πρωτοφανή επιστημονικό διεθνή συντονισμό, κατάφερε να την αντιμετωπίσει επιτυχημένα, να δημιουργήσει εμβόλια και φάρμακα και να προστατεύσει τον πληθυσμό από εκατόμβες νεκρών. Παράλληλα, όμως, η παραφιλολογία, τα fake news, ο τοξικός αντιεπιστημονικός λαϊκισμός, που συνόδευσε αυτό το πρωτοφανές πανανθρώπινο επίτευγμα, καταδεικνύει και μία ακόμη προτεραιότητα, ότι η επιστήμη, η γνώση και η τεχνοκρατία, το σύνολο των επιστημόνων, που την υπηρετούν και την προωθούν, οφείλουν να κυριαρχήσουν στους καθημερινούς ανθρώπους του κόσμου αυτού, να χτίσουν ένα κοινωνικό συμβόλαιο εμπιστοσύνης και αξιοπιστίας. Οποιαδήποτε προσπάθεια προς την κατεύθυνση αυτή είναι ευπρόσδεκτη. Το σχέδιο νόμου, που φέρατε προς συζήτηση σήμερα στην Επιτροπή Μορφωτικών Υποθέσεων, αποτελεί προσπάθεια συντονισμού του Οργανισμού της Ακαδημίας της χώρας μας, με τα σύγχρονα επιστημονικά και οργανωσιακά δεδομένα στη χώρα και τον κόσμο.

Με δεδομένο ότι το παρόν σχέδιο νόμου εγκρίθηκε και ψηφίστηκε από την Ολομέλεια της Ακαδημίας, αποτελεί, δηλαδή, εισήγηση του πλέον αντιπροσωπευτικού οργάνου της Ακαδημίας, η κεντρική μας θέση δεν μπορεί να είναι αρνητική. Αυτό, όμως, δεν σημαίνει ότι δεν θα επισημάνουμε ορισμένες αντιφάσεις και γκρίζα σημεία, που προκύπτουν από το ίδιο το σχέδιο και από επιχειρήματα, που διατυπώθηκαν, κατά τη διάρκεια της δημόσιας διαβούλευσης, ότι δεν θα θέσουμε, δηλαδή, ερωτήματα, που περιμένουμε να απαντηθούν, κατά τη διάρκεια των συνεδριάσεων της Επιτροπής και αφορούν συγκεκριμένες διατάξεις του σχεδίου νόμου, ερωτήματα επί της διαδικασίας υιοθέτησης του σχεδίου, που αποτέλεσε εν τέλει και το σχέδιο νόμου, ερωτήματα επί της δεσμευτικότητας εν τέλει του σχεδίου αυτού, ερωτήματα επί των λόγων, για τους οποίους απορρίφθηκαν συλλήβδην.

Μελετώντας, λοιπόν, την Αιτιολογική Έκθεση του σχεδίου νόμου, δημιουργείται η εντύπωση ότι ούτε λίγο ούτε πολύ το νομοσχέδιο, που βρίσκεται σήμερα στη Βουλή, αποτελεί αυτούσιο σχέδιο, που εγκρίθηκε από την Ολομέλεια της Ακαδημίας. Μέχρι εδώ καλά. Μάλιστα, τα όσα σχόλια διατυπώθηκαν στη δημόσια διαβούλευση, επώνυμα, από ακαδημαϊκούς, απορρίφθηκαν με την εξής αιτιολογία. Σεβόμαστε το αυτοδιοίκητο της Ακαδημίας, οι απόψεις αυτές διατυπώθηκαν στην ολομέλεια της Ακαδημίας, άρα δεν μπορούμε να αποδεχθούμε, γιατί θα παραβιάζαμε έτσι το αυτοδιοίκητο της Ακαδημίας. Εδώ αρχίζουν τα παράδοξα.

Παράδοξο πρώτο: Αν τα σχόλια αυτά δεν ήταν επώνυμα και υπογράφονταν από έναν τρίτο, θα μπορούσαν να γίνουν δεκτά, ως μη απειλούντα το αυτοδιοίκητο της Ακαδημίας;

Παράδοξο δεύτερο: Διαπιστώνουμε ότι εν τέλει το σχέδιο δεν ήταν δεσμευτικό για τον ίδιο τον Υπουργό. Ο ίδιος έφερε αλλαγές στο σχέδιο, που του ήρθε, που είχαν να κάνουν, ας πούμε, για παράδειγμα, με τον αριθμό των τακτικών μελών της α΄ τάξης. Εκεί δεν υπάρχει το αυτοδιοίκητο; Μιλάμε για ένα αυτοδιοίκητο α λα καρτ;

Παράδοξο τρίτο: Διατυπώθηκε στη δημόσια διαβούλευση, ως σχόλιο, η εξής κριτική, ότι το άρθρο 42 στην παράγραφο 2, παραβιάζει το αυτοδιοίκητο των τάξεων, δίνοντας υπερβολικές εξουσίες στη Σύγκλητο. Στην Αιτιολογική Έκθεση αναφέρεται ρητά, ότι δεν υιοθετήθηκε κανένα σχόλιο, με την ίδια επωδό. Οι προτάσεις αυτές διατυπώθηκαν στην Ολομέλεια της Ακαδημίας, δεν έγιναν δεκτές, γιατί εμείς σεβόμαστε το αυτοδιοίκητο της Ακαδημίας. Διαβάζουμε το κατατεθέν κείμενο. Πουθενά, η παράγραφος 2, εξαφανισμένο. Μας έχετε μπερδέψει λίγο σε αυτό. Τελικά, υιοθετείτε τα σχόλια, που απέρριψε η Ολομέλεια ή όχι; Αν όχι, τότε γιατί η παράγραφος 2 του άρθρου 42, υπήρξε μία από αυτές τις προτάσεις, που απορρίφθηκαν από την Ολομέλεια, απαλείφθηκε από το νομοσχέδιο;

Θα περιμένουμε, προφανώς, τις απαντήσεις, όμως οφείλω να σας πω το εξής. Φέρνετε προς ψήφιση ένα νομοσχέδιο, με τη νομοθετική διαδικασία. Άρα, τα πάντα τίθενται υπό κρίση, δεδομένα δεν υπάρχουν ούτε και δεσμεύσεις περί αυτοδιοίκητου. Η κουβέντα αυτή ανήκει στη διαδικασία, που ο προϋφιστάμενος οργανισμός προέβλεπε, δηλαδή την έκδοση προεδρικού διατάγματος, μετά από εισήγηση της Ακαδημίας. Εδώ είμαστε Κοινοβούλιο, είμαστε νομοθετικό σώμα και αποφασίζουμε κυριαρχικά.

Κλείνοντας, θα πω ότι ο συγχρονισμός, ο συντονισμός μας στα διεθνή δεδομένα, ακόμα και η αντικατάσταση ενός κειμένου στην καθαρεύουσα από ένα κείμενο στη δημοτική, αποτελούν θετικά στοιχεία, στα οποία η δημοκρατική παράταξη τάσσεται θετικά. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Το λόγο έχει η κυρία Κτενά, από το Κομμουνιστικό Κόμμα Ελλάδας.

**ΑΦΡΟΔΙΤΗ ΚΤΕΝΑ (Ειδική Αγορήτρια της Κ.Ο. Κ.Κ.Ε.)**: Όπως είπαν και οι προηγούμενοι, η Ακαδημία Αθηνών, πράγματι, ιδρύθηκε το 1926 και ανήκει στις αποκαλούμενες ακαδημίες επιστημών, που γνώρισαν άνθηση, κυρίως τον 18ο αιώνα, οργανωμένες σε εθνική βάση - όπως και η δική μας - με παρόμοια δομή, σε όλες τις χώρες μόνιμα και αντεπιστέλλοντα μέλη κλπ..

Η έκρηξη, ωστόσο, των επιστημών στον 20ο αιώνα έφερε δραματικές αλλαγές τόσο στην εκπαίδευση όσο και στην έρευνα. Βάθυνε η εξειδίκευση, άρα και ο καταμερισμός της ερευνητικής εργασίας. Ενισχύθηκε και κυριάρχησε ο κοινωνικός χαρακτήρας της ερευνητικής εργασίας, όπως και της εργασίας συνολικά εξάλλου. Ως εκ τούτου, η ερευνητική εργασία οργανώθηκε σε νέες δομές εκτός ακαδημιών, με ερευνητικά κέντρα, ινστιτούτα κ.λπ.. Η μαζικοποίηση τώρα, από την άλλη μεριά, της πανεπιστημιακής εκπαίδευσης, η σχέση της τελευταίας - της πανεπιστημιακής εκπαίδευσης - με την παραγωγή νέας γνώσης, μετέφερε ένα μεγάλο μέρος της ερευνητικής παραγωγής μέσα στα πανεπιστήμια, που σήμερα μάλιστα, λόγω και της πρόσβασης που έχουν σε ανθρώπινο δυναμικό, τους φοιτητές, δηλαδή, φαίνεται να έχουν έναν όλο και πιο σημαντικό ρόλο.

Οι εξελίξεις αυτές, που τις διατυπώνω εν συντομία, αποτυπώνονται και στο θεσμικό πλαίσιο, που διέπει την έρευνα, στη χώρα μας και πρέπει να το έχουμε υπόψη μας στην εξέταση του σημερινού νομοσχεδίου. Αυτό το θεσμικό πλαίσιο, τις τελευταίες δεκαετίες, αλλάζει διαρκώς τόσο για αντικειμενικούς λόγους, που έχουν να κάνουν με την εξέλιξη την ίδια των επιστημών, αλλά και για λόγους πολιτικούς, στρατηγικής. Είτε, λοιπόν, μιλάμε για τη συνολική στρατηγική της Ε.Ε. και τη στροφή στην καινοτομία, όπως σηματοδοτήθηκε με τη Συνθήκη της Λισαβόνας, με την έμφαση, δηλαδή, στην εμπορική αξιοποίηση του ερευνητικού προϊόντος, είτε μιλάμε για τις εγχώριες εκφάνσεις αυτής της στρατηγικής, όπως είναι ο ν.4310/2014, για τα ερευνητικά κέντρα, ο νόμος Γαβρόγλου, για τα πανεπιστημιακά ερευνητικά κέντρα, που μετονομάστηκαν σε πανεπιστημιακά κέντρα έρευνας και καινοτομίας, με το νόμο Κεραμέως για τα πανεπιστήμια, όπως είναι η διατήρηση της διάκρισης μεταξύ ερευνητικών ινστιτούτων και ερευνητικών κέντρων, η μετονομασία της ΓΓΕΤ σε ΓΓΕΚ και η μεταφορά της αντίστοιχα στο Υπουργείο Ανάπτυξης από το Υπουργείο Παιδείας, η μεταφορά του ΕΛΓΟ Δήμητρα στο Υπουργείο Αγροτικής Ανάπτυξης, του Εθνικού Κέντρου Τεκμηρίωσης στο Υπουργείο Ψηφιακής Διακυβέρνησης, του Αστεροσκοπείου στο Υπουργείο Πολιτικής Προστασίας και Κλιματικής Κρίσης.

Βέβαια, κεντρικό στοιχείο της στρατηγικής αυτής είναι η έμφαση στους τεχνοβλαστούς και τις νεοφυείς επιχειρήσεις. Εδώ, επιτρέψτε μου ένα σχόλιο. Η εστίαση σε νεοφυείς επιχειρήσεις έχει ένα στόχο. Να μεταφέρει το ρίσκο στον ερευνητή από το μονοπώλιο, προκειμένου να αναπτυχθεί μια επιχειρηματική ιδέα και να μπει στην αγορά. Είναι χαρακτηριστικό σε αυτό ότι το βασικό κριτήριο, για την επιλογή της χρηματοδότησης μιας νεοφυούς είναι το πόσο γρήγορα μπορεί αυτή να αποφέρει κέρδη. Δηλαδή, ο ρυθμός μεγέθυνσης. Και βέβαια, ήδη, συζητάμε για φούσκα στον τομέα των νεοφυών. Κλείνει η παρένθεση.

Τώρα, υπό το φως, λοιπόν, αυτών των εξελίξεων, στο χώρο της έρευνας, ο εκσυγχρονισμός του Οργανισμού της Ακαδημίας είναι απαραίτητος. Το συγκεκριμένο νομοσχέδιο επιχειρεί να το πράξει σχεδόν εκατό χρόνια από την ίδρυση της Ακαδημίας. Μάλιστα, θα μπορούσατε να περιμένετε δύο χρόνια, για να έχουμε το ιωβηλαίο. Βεβαίως, δεν πρόκειται μόνο για μεταγραφή του καταστατικού στη δημοτική. Εντάσσονται νέα επιστημονικά πεδία και στις τρεις τάξεις, σύμφωνα με τις εξελίξεις βέβαια, αλλά και τις ιεραρχήσεις και κεντρικές στρατηγικές στοχεύσεις της Ε.Ε., όπως είναι η διπλή μετάβαση, η πολιτική για το διάστημα, οι βιοεπιστήμες πολύ σημαντικές, η κυκλική οικονομία κ.λπ..

Επίσης, η υπαγωγή ορισμένων λειτουργιών της Ακαδημίας στον ν.4310 διευκολύνει τη σύνδεση της Ακαδημίας με τις υπόλοιπες ερευνητικές οντότητες στη χώρα, αλλά και στο εξωτερικό. Ωστόσο, επισημαίνουμε, για άλλη μια φορά, το κατακερματισμένο τοπίο, μέσα στο οποίο αυτό γίνεται ή οικοσύστημα, όπως είναι της μόδας να λέγεται. Ένα τοπίο, το οποίο υποφέρει από ανισομετρία, λόγω και της διαχρονικά κρατικής υποχρηματοδότησης, σε συνδυασμό με επιλεκτική χρηματοδότηση, μέσω των προγραμμάτων, λόγω της βαριάς υποστελέχωσης, με ταυτόχρονη προώθηση ευέλικτων σχέσεων εργασίας, με ό,τι αυτό μπορεί να σημαίνει για την αποτελεσματικότητα τελικά του νέου θεσμικού πλαισίου, που συζητάμε σήμερα. Γιατί δεν αρκεί το πλαίσιο, που φυσικά έχει σημασία, χρειάζεται όμως και υποστήριξη.

Μας προβληματίζει, για παράδειγμα, ότι στα άρθρα, που αναφέρονται στα ερευνητικά κέντρα, δεν υπάρχει καμία πρόβλεψη για μόνιμη στελέχωση. Για στελέχωση με μόνιμο προσωπικό όλων των απαραίτητων ειδικοτήτων. Αντίθετα, υπάρχουν ασάφειες, γενικολογίες και παραπομπή σε εσωτερικούς κανονισμούς, που ξέρουμε πόσο αργούν να εκδοθούν και σε αποφάσεις της Συγκλήτου. Αναφέρεται ότι οι προσλήψεις θα γίνονται, με βάση τον ν.4310, για τα ερευνητικά κέντρα, αλλά προβλέπονται μόνιμες θέσεις, με κρατική χρηματοδότηση ή μόνο στη λογική της αυτονομίας των ερευνητικών κέντρων, αυτοχρηματοδοτούμενες, δηλαδή; Ρωτάμε: Αλήθεια, αυτό υπόσχεται υψηλού επιπέδου εργασία με διάρκεια, με βιωσιμότητα, με ευέλικτες σχέσεις. Θα αναπτυχθούν τα ερευνητικά κέντρα της Ακαδημίας, ανάλογα με τη χρηματοδότηση των προγραμμάτων, όπως γίνεται και σε άλλα ερευνητικά κέντρα, αυτή τη στιγμή, που υποφέρουν; Έτσι θα αναπτύσσεται το νέο ερευνητικό δυναμικό; Έτσι θα δημιουργηθούν σχολές σκέψης; Θα αποκτηθούν πλεονεκτήματα από το εγχώριο δυναμικό στην τύχη;

Η παραπάνω πολιτική στην έρευνα έχει παραγάγει αποτελέσματα. Ακούστηκε πριν η σημασία της έρευνας στην πανδημία. Πράγματι, την εποχή της πανδημίας, είδαμε τη δύναμη του κοινωνικού χαρακτήρα της ερευνητικής εργασίας, αλλά είδαμε και τα ασφυκτικά, τα παραλυτικά αποτελέσματα, τα δεσμά της ιδιοποίησης, της εμπορευματοποίησης αυτού του αποτελέσματος. Όλοι θυμόμαστε αυτές τις απίστευτες εικόνες στα αεροδρόμια να καθηλώνονται φορτία, τα παζάρια για τα φάρμακα, για τις μάσκες κ.λπ.. Στη χώρα μας, αυτή η πολιτική έχει επίσης παραγάγει αποτελέσματα και αποτυπώνεται στο brain drain, στην απογείωση της ευελιξίας στις εργασιακές σχέσεις. Ειδικά οι νέοι ερευνητές ξέρουν πολύ καλά τι σημαίνει ευελιξία για τη ζωή τους και την εργασία τους. Στο πάγωμα των προσλήψεων μόνιμου προσωπικού, σε όλα τα ερευνητικά κέντρα. Στο πάγωμα της ανανέωσης του δυναμικού αυτού, που γίνεται σχεδόν αποκλειστικά με συνταξιούχους, στην απογύμνωση των εργαστηρίων από έμπειρο, από πολύτιμο δυναμικό, αποτυπώνονται τα αποτελέσματα αυτής της πολιτικής στους όρους αναπαραγωγής. Αυτό είναι πάρα πολύ σημαντικό, οι όροι αναπαραγωγής του ερευνητικού δυναμικού. Δηλαδή, με τι κριτήρια εκπαιδεύεται σήμερα ένας νέος ερευνητής; Εκπαιδεύεται σε επισφαλείς σχέσεις εργασίας; Εκπαιδεύεται να επιλέγει ερευνητική περιοχή, με κριτήριο τη δυνατότητα χρηματοδότησης από κάποιο πρόγραμμα ή επιχειρηματική δράση ή τι προκρίνεται κάθε φορά από την Ε.Ε. στον ανταγωνισμό της, με άλλα ιμπεριαλιστικά κέντρα; Αυτή η πολιτική αποτυπώνεται επίσης στον κατακερματισμό, στον οποίο αναφέρθηκα και πριν. Στην αποσπασματικότητα και την αναρχία, με την πληθώρα δομών και εποπτευόμενων αρχών. Επισημαίνω και επαναλαμβάνω, ΠΑΚΕΚ, ερευνητικά ινστιτούτα, ερευνητικά κέντρα δημοσίου δικαίου, ιδιωτικού δικαίου και φυσικά η Ακαδημία με τα ερευνητικά κέντρα και το ίδρυμα, το ΙΙΒΕΑΑ.

Ένα τελευταίο σχόλιο θα μου επιτρέψετε. Όλα τα παραπάνω, όλα αυτά που περιέγραψα, διευκολύνουν την υποταγή των ερευνητικών ομάδων στη χώρα μας, στους σχεδιασμούς του ΝΑΤΟ και αυτό είναι ιδιαίτερα σημαντικό σε μία εποχή, όπου η μετάβαση σε οικονομίες πολέμου είναι επίσημη πολιτική. Επίσημη διακήρυξη, σε επίπεδο Ε.Ε.. Ειδικά, μάλιστα, που τώρα και στη χώρα μας ιδρύθηκε επίσημα το ελληνικό κέντρο αμυντικής καινοτομίας, που είναι στα πλαίσια και στο μοντέλο του νατοϊκού DIANA, με στόχο να λειτουργήσει, ως το κέντρο ενός οικοσυστήματος, ξαναλέω πάλι τη λέξη, προσανατολισμένο αυτή τη φορά στην παραγωγή καινοτόμων οπλικών συστημάτων για το ΝΑΤΟ.

Η δική μας η πρόταση για την έρευνα είναι σε εντελώς άλλη κατεύθυνση. Είναι συνυφασμένη με ένα άλλο μοντέλο οργάνωσης της κοινωνίας, με κοινωνικοποιημένα μέσα παραγωγής, με εργατικό λαϊκό έλεγχο, με κεντρικό σχεδιασμό και τις σύγχρονες κοινωνικές ανάγκες στο προσκήνιο, στο επίκεντρο. Στη δική μας πρόταση, για παράδειγμα, η χρηματοδότηση είναι δημόσια και εξασφαλισμένη και οι ερευνητές εργάζονται, για μια κοινή υπόθεση, όχι για να συμπληρώνουν γραμμές στο βιογραφικό, να γίνουν πιο ανταγωνιστικοί ή για να κυνηγάνε χρηματοδοτήσεις. Η στρατηγική ανάπτυξης χαράσσεται, σε ανοιχτό διάλογο με την παραγωγική βάση της κοινωνίας, γιατί αυτή είναι η παραγωγή του πλούτου, αυτοί είναι οι χρηματοδότες της έρευνας και σ’ αυτούς πρέπει να επιστρέφουν τα αποτελέσματά της. Στη δική μας πρόταση, για παράδειγμα, ένα ίδρυμα, σαν το ΙΒΕΑΑ, θα υποστήριζε με καινοτόμα προϊόντα την κρατική βιομηχανία φαρμάκου, ώστε να εξασφαλίζεται η ισότιμη πρόσβαση όλων στο φάρμακο, που έχουν ανάγκη, που υπάρχει ανάγκη και να μην υπάρχουν ελλείψεις, επειδή δε συμφέρει η διάθεσή τους στην ελληνική αγορά. Αλήθεια, μιας και μιλάμε για το ίδρυμα, γιατί δεν γίνεται καμία αναφορά στο ίδρυμα το συγκεκριμένο; Παρόλο που στο άρθρο 4 αναφέρεται η δυνατότητα ίδρυσης ινστιτούτων και ιδρυμάτων από την Ακαδημία, ποιο θεσμικό πλαίσιο διέπει τα ιδρύματα και τα ινστιτούτα της Ακαδημίας; Γιατί τα ερευνητικά κέντρα περιγράφονται στο παρόν νομοσχέδιο.

Επίσης, σωστά και αυτό είναι ίσως το μόνο θετικό σημείο, που βρίσκουμε, η Ακαδημία Αθηνών παραμένει νομικό πρόσωπο δημοσίου δικαίου. Γιατί δεν ισχύει το ίδιο για το ΙΙΒΕΑΑ, που ανήκει στην Ακαδημία; Ποιος είναι ο λόγος να είναι νομικό πρόσωπο ιδιωτικού δικαίου;

Τέλος, δεν γίνεται κάποια αναφορά, εδώ πραγματικά δεν γνωρίζουμε το λόγο και τη σχέση, δεν γίνεται αναφορά στο επιστημονικό συμβούλιο των ερευνητικών κέντρων της Ακαδημίας, το ΕΣΕΚΑ, που αποτελεί το συλλογικό διοικητικό όργανο της ακαδημίας Αθηνών, με βάση τον ν.4310/2014. Αυτό παραμένει; Συνεχίζει να ισχύει και ποια η σχέση της εφορευτικής επιτροπής των ερευνητικών κέντρων με αυτό; Αυτά για την ώρα και θα συνεχίσουμε στις επόμενες συνεδριάσεις την τοποθέτησή μας. Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε πολύ.

Τον λόγο έχει η κυρία Ασημακοπούλου.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»)**: Σας ευχαριστώ, κύριε Πρόεδρε. Κυρία Υφυπουργέ, κυρίες και κύριοι συνάδελφοι, η Ακαδημία Αθηνών ιδρύθηκε, με τη συντακτική απόφαση της 18ης Μαρτίου του 1926, ως Ακαδημία των Επιστημών, των Γραμμάτων και των Καλών Τεχνών. Σύμφωνα με την επίσημη ιστοσελίδα της, η οποία παρεμπιπτόντως δεν πληροί τις διατάξεις του νόμου 4727/2020, για την προσβασιμότητα ατόμων με αναπηρίες σε ιστότοπους και εφαρμογές, όπως αναφέρει, με τον ιδρυτικό της νόμο 4398/1929, περί κύρωσης και τροποποιήσεων της από 18 Μαρτίου 1926, συντακτικής αποφάσεως περί Οργανισμού της Ακαδημίας Αθηνών, έχει ως σκοπό την καλλιέργεια και την προαγωγή των επιστημών, των γραμμάτων και των καλών τεχνών, δια της συγκεντρώσεως και της συνεργασίας των επιφανέστατων Ελλήνων επιστημόνων, λαογράφων και καλλιτεχνών.

Επίσης, ένας από τους σκοπούς της είναι η έρευνα των στοιχείων και των προϊόντων της ελληνικής γης, η επιστημονική υποστήριξη και ενίσχυση της γεωργίας, της βιομηχανίας, της ναυτιλίας και των λοιπών πλουτοπαραγωγικών κλάδων και δυνάμεων του τόπου και εν γένει η προαγωγή της εθνικής οικονομίας. Ενώ, ταυτόχρονα, στους σκοπούς αναφερόταν η δια γνωμοδοτήσεων προτάσεων, αποφάσεων και κρίσεων διαφώτιση και καθοδήγηση στα σχετικά έργα της κυβερνήσεως και των άλλων αρχών και εν γένει η εξυπηρέτηση των σχετικών προς την αρμοδιότητα αυτής δημοσίων και ιδιωτικών αναγκών του τόπου.

Σκοπός του παρόντος είναι ο εκσυγχρονισμός του πλαισίου οργάνωσης και λειτουργίας της Ακαδημίας Αθηνών, σύμφωνα με τις εξελίξεις στον ακαδημαϊκό χώρο στην Ελλάδα και στο εξωτερικό. Ενώ αντικείμενο αυτού είναι μεταξύ άλλων η επικαιροποίηση του Οργανισμού της Ακαδημίας Αθηνών στη δημοτική γλώσσα, εισαγωγή νέων, σύγχρονων επιστημονικών αντικειμένων στον επιστημονικό προσανατολισμό της, η αντιμετώπιση λειτουργικών ή η προβολή του έργου της, με κάθε πρόσφορο έντυπο και ηλεκτρονικό μέσο επικοινωνίας, αλλά και η διευκόλυνση της συνεργασίας της με δημόσιους και ιδιωτικούς φορείς, με δημόσια και ιδιωτικά ερευνητικά κέντρα και ινστιτούτα, με ανώτατα εκπαιδευτικά ιδρύματα του εσωτερικού και του εξωτερικού, με διεθνείς οργανισμούς, καθώς και με ιδρύματα ή άλλα νομικά πρόσωπα, που επιδιώκουν κοινωφελείς σκοπούς.

Ποια θα μπορούν να είναι αυτά; Περιγράφεται ο σκοπός της δημιουργίας και της επικαιροποίησης της Ακαδημίας Αθηνών, ο οποίος είναι κυρίως η καλλιέργεια και η διάδοση της ελληνικής γλώσσας και κληρονομιάς, η διενέργεια ερευνών και η επικοινωνία με ακαδημίες, φορείς, ερευνητικά κέντρα και εκπαιδευτικά ιδρύματα, τόσο του εσωτερικού, όσο και του εξωτερικού. Με ποιο τρόπο εξασφαλίζεται η προαγωγή και διάδοση της ελληνικής γλώσσας; Μόνο από τα πανεπιστήμια και τις ακαδημίες περιμένουμε να διαδοθεί; Μήπως έχετε ιδέα τι συμβαίνει με το τμήμα ελληνικής γλώσσας, σε όλο τον κόσμο; Ξεκινώντας από δίπλα μας, το σχολείο της ελληνικής κοινότητας στο Παλέρμο της Σικελίας «ΤΡΙΝΑΚΡΙΑ» στην Ιταλία, συνέβαλε καθοριστικά στην επιστροφή του «θραύσματος Fagan», στη συλλογή των Γλυπτών του Παρθενώνα, για τη σχολική περίοδο 2021 -2022. Ζητούσε επιμόνως δάσκαλο και γι’ αυτό σας κάναμε δύο ερωτήσεις, την 2529 στις 20/1/22 και τη 4646 στις 12/4/22. Δάσκαλος τελικά δεν πήγε. Μας απαντήσατε τελικά στη δεύτερη, γράφοντας αόριστα, ότι για τα σχολικά έτη 2022 – 2023, 2023 - 2024, 2024 - 2025 αποσπάστηκε μία εκπαιδευτικός κλάδου ΠΕ 70 για την Ιταλία. Η Υπουργός Παιδείας, σε επίσκεψή της στις ΗΠΑ, τον Οκτώβριο του 2022, αναφερόμενη στα ελληνόγλωσσα σχολεία του εξωτερικού, δήλωσε ότι «θα συνεχίζουμε να τα υποστηρίζουμε με όλες τις δυνάμεις μας, με προσωπικό και με διδακτικό υλικό». Όμως, η συνέχεια έδειξε το ακριβώς αντίθετο. Αυτό έδειξαν η επιστολή, που έστειλε η ελληνική κοινότητα Παρισίου και περιχώρων και τα άρθρα, που δημοσιεύθηκαν και αφορούσαν στα προβλήματα, που αντιμετωπίζει η ελληνική κοινότητα Βρυξελλών και της Ολλανδίας. Σε απάντηση αυτών η Υπουργός Παιδείας είχε πει «η πολιτεία μεριμνά και στέλνει εκπαιδευτικούς από την Ελλάδα, τους στερεί από το ελληνικό εκπαιδευτικό σύστημα, δηλαδή για να υπηρετήσουν τα σχολεία αυτά». Τι εννοούσε; Πως τους στερεί αυτό το ελληνικό εκπαιδευτικό σύστημα; Μήπως δεν υπάρχουν χιλιάδες αδιόριστοι εκπαιδευτικοί; Και να σταματούσαν εδώ οι διαμαρτυρίες για την ελληνική παιδεία των ομογενών, καλά θα ήταν. «Η ελληνική εκπαίδευση στη Γερμανία δέχεται το ένα πλήγμα μετά το άλλο». Ήταν ο τίτλος άρθρου ομογενούς, τον Αύγουστο του 2023. Το άρθρο έκανε λόγο για ένα πρόβλημα διαχρονικό, που φαίνεται να εξελίσσεται σε ωρολογιακή βόμβα. Κλείσιμο σχολείων, συρρίκνωση αριθμού τμημάτων, λόγω έλλειψης εκπαιδευτικών και απώλεια μαθητών, που, λόγω των δυσκολιών, αναγκάστηκαν να πάνε σε αμιγώς γερμανικά σχολεία.

Στο Μόναχο, έχουν ήδη κλείσει τρία ελληνικά σχολεία και κινδυνεύει να μείνει χωρίς εγκαταστάσεις το σχολείο «Αριστοτέλης», στο κέντρο του Μονάχου. Στο σχολικό συγκρότημα στεγάζονται νηπιαγωγείο, δημοτικό, γυμνάσιο, λύκειο και τα τμήματα ελληνικής γλώσσας. Συνολικά φοιτούν στο δημοτικό και το γυμνάσιο 385 μαθητές και στα τμήματα ελληνικής γλώσσας 406 μαθητές, που κατανέμονται σε προσχολικό τμήμα, καθώς και σε τάξεις του δημοτικού, γυμνασίου και λυκείου, με ηλικίες από 5 έως 16, 17 ετών. Σε κοινή ανακοίνωση των Συμβουλίων Γονέων Ελληνόγλωσσης Εκπαίδευσης Μονάχου, τον Μάρτιο του τρέχοντος έτους, 3/3/2024, γίνεται λόγος για εμπαιγμό, χωρίς τέλος, καθώς, όπως λένε, η αγωνία τους για το μέλλον των παιδιών τους έχει γίνει μπαλάκι του πινγκ πονγκ, μεταξύ προξενείου και γραφείου εκπαίδευσης. Στις αρχές του 2023, ο Πρόεδρος της κοινότητας, στη συνοικία Παλέρμο, στο κέντρο της πρωτεύουσας της Αργεντινής, έλεγε ότι μόνο δύο δασκάλους για την ελληνική γλώσσα διαθέτει το νηπιαγωγείο, το δημοτικό σχολείο και το γυμνάσιο, καθώς και το Ίδρυμα για την εκμάθηση της ελληνικής γλώσσας της ελληνικής κοινότητας του Μπουένος Άιρες. Γι’ αυτό ζητούσε από τις ελληνικές αρχές να στείλουν περισσότερους δασκάλους.

Η έλλειψη εκπαιδευτικών έχει ως αποτέλεσμα την ποιοτική υποβάθμιση της διδασκαλίας, λόγω της μείωσης του διαθέσιμου χρόνου των εκπαιδευτικών και της μη δυνατότητας δημιουργίας ομοιογενών τμημάτων, τη μείωση των εγγραφών, ενώ σε πολλές περιοχές ο αριθμός των Ελλήνων αυξάνεται, την απώλεια χώρων διδασκαλίας με πολλές προσπάθειες οι ελληνικές κοινότητες κατόρθωσαν να εξασφαλίσουν και άλλα.

Οι ερωτήσεις που κάναμε για τα θέματα αυτά δεν απαντήθηκαν ποτέ. Προφανώς, γιατί δεν σας ενδιαφέρουν. Εμείς στην «Ελληνική Λύση» πιστεύουμε ότι παράλληλα με τις προσπάθειες της Ακαδημίας Αθηνών, για τη διάδοση της ελληνικής γλώσσας και της ελληνικής πολιτιστικής κληρονομιάς, που προφανώς η συμβολή της είναι καθοριστική, η πολιτεία πρέπει να στηρίξει τα τμήματα ελληνικής γλώσσας και πολιτισμού, όπου αυτά υπάρχουν. Ως προς την επικοινωνία με άλλους φορείς, μπορεί να είναι εύλογη και μπορεί να επιφέρει θετικά αποτελέσματα για την προαγωγή της ελληνικής κληρονομιάς. Όμως, παρά την αναφορά του νομοθέτη, για διατύπωση απόψεων σε θέματα γενικού ενδιαφέροντος και εξυπηρέτησης των εθνικών αναγκών, δεν γίνεται πουθενά λόγος για την επικοινωνία με τους Έλληνες πολίτες κατοίκους του εξωτερικού. Οι Έλληνες του εξωτερικού είναι οι μεγαλύτεροι πρεσβευτές του Ελληνισμού. Έτσι, μέσω της τεχνολογίας, έχουν τη δυνατότητα να εκφέρουν και να συμβάλλουν στην περαιτέρω ανάπτυξή του. Χρειάζεται έμπρακτα η Ακαδημία να προάγει τους σκοπούς της.

Βασικός στόχος της Ακαδημίας πρέπει να είναι η παραγωγή πνευματικού έργου και η συντήρηση του πνευματικού θησαυρού, που φιλοξενεί στους κόλπους της. Η Ακαδημία λειτουργεί, ως αυτοδιοικούμενο νομικό πρόσωπο δημοσίου δικαίου και εποπτεύεται από τον Υπουργό Παιδείας, Θρησκευμάτων και Αθλητισμού. Αυτή η εποπτεία τι έκταση έχει; Ποιος είναι ο πραγματικός ρόλος του Υπουργού;

Η Ακαδημία αποτελείται από τρεις Τάξεις, που είναι οι εξής: Η Α΄ τάξη των Θετικών Επιστημών, η Β΄ Τάξη των Γραμμάτων και των Καλών Τεχνών και η Γ΄ Τάξη των Ηθικών και Κοινωνικών Επιστημών, ενώ ο αριθμός των τακτικών μελών της είναι 75, εκ των οποίων οι 25 αντιστοιχούν σε κάθε Τάξη, ενώ ταυτόχρονα έχει 45 θέσεις ξένων εταίρων, εκ των οποίων 15 αντιστοιχούν σε κάθε Τάξη, 300 θέσεις αντεπιστελλόντων μελών, εκ των οποίων 100 αντιστοιχούν σε κάθε Τάξη και θέσεις επίτιμων μελών, χωρίς όριο σε αριθμό και Τάξη.

Με το Προεδρικό Διάταγμα 65/2022, είχε ξαναγίνει αντικατάσταση του άρθρου 6 του νόμου 4398/1929 και είχε προωθηθεί η αύξηση των μελών της Ακαδημίας Αθηνών. Εδώ, αξίζει να σημειωθεί ότι ο Οργανισμός συντάχθηκε το 1926, έγινε νόμος το 1929 (νόμος 4398/1929) και τροποποιήθηκε αρχικά με Προεδρικό Διάταγμα το 1932. 26.4/7.5.1932.

Ακολούθησαν μεταγενέστερες τροποποιήσεις, το 1932 και νεότερες τροποποιήσεις, προσθήκες έγιναν αργότερα, το 1975 και το 1977. Ακολούθησαν επιπλέον τροποποιήσεις, το 2004 και το 2005. Ως προς την εκλογή τακτικού μέλους, αν υπάρχει τακτική έδρα, η οικεία Τάξη υποβάλλει πρόταση στην Ολομέλεια για την πλήρωση της. Η συνεδρίαση της Τάξης σε απαρτία απαιτεί τα 3/5 των ενεργών μελών και οι αποφάσεις λαμβάνονται, με απόλυτη πλειοψηφία των παρόντων. Παρατηρείται ότι δεν απαιτείται απόφαση της Ολομέλειας, αν η οικεία Τάξη αποφασίσει για την πλήρωση της έδρας, με απαρτία τουλάχιστον των 3/4 των ενεργών τακτικών μελών της και με πλειοψηφία των 2/3 των παρόντων. Στην περίπτωση αυτή, η απόφαση της Τάξης ανακοινώνεται στην Ολομέλεια, η οποία προχωρεί στη διαδικασία προκήρυξης, ενώ από το 1/3 των ενεργών τακτικών μελών μιας Τάξης ζητήσουν, με γραπτή πρόταση προς την Ολομέλεια, την προκήρυξη κενής έδρας στις τάξεις τους δεν εφαρμόζεται η παράγραφος 1, αλλά η Ολομέλεια μπορεί να αποφασίσει την προκήρυξη με απαρτία των 4/5 των ενεργών μελών της και με πλειοψηφία των 4/5 των παρόντων μελών. Αυτό σημαίνει ότι η Ολομέλεια μπορεί να κάνει οτιδήποτε και να εκλέξει, χωρίς να λάβει υπόψη τυχόν απορριφθείσες προτάσεις από την ίδια την Τάξη;

Οι ψηφοφορίες στην Τάξη και στην Ολομέλεια είναι φανερές, πράγμα το οποίο μπορεί να θίξει από μία άποψη το δικαίωμα ανεπηρέαστης ψήφου, που έχουν τα μέλη κατά τη μυστική ψηφοφορία. Η εκλογή των ξένων εταίρων και των αντεπιστελλόντων μελών γίνεται, χωρίς πρόσκληση για υποβολή υποψηφιότητας, όταν πρόκειται για εκλογή ξένου εταίρου ή ξένου αντεπιστέλλοντος μέλους. Η εκλογή αντεπιστέλλοντος μέλους από Έλληνες του εσωτερικού γίνεται μετά από προκήρυξη. Εδώ, ωστόσο, υπάρχει μία διαφοροποίηση μεταξύ αλλοδαπών υποψηφίων για το αντεπιστέλλον μέλος και ενός Έλληνα υποψηφίου.

Για τους μεν αλλοδαπούς μπορεί να γίνει και χωρίς πρόσκληση η υποβολή υποψηφιότητας, ενώ για τους Έλληνες γίνεται μόνο κατόπιν προκήρυξης. Πού οφείλεται αυτή η διαφοροποίηση;

Παρακάτω, αναφέρεται ότι κάθε συλλογικό όργανο συγκαλείται, με έγγραφο από τον Πρόεδρό του. Στο ίδιο άρθρο, επισημαίνεται ότι είναι δυνατή η συζήτηση και άλλων θεμάτων, που δεν περιλαμβάνονται στην ημερήσια διάταξη, αν είναι όλα τα τακτικά μέλη παρόντα και συμφωνούν. Πρόκειται για μία διευκολυντική ρύθμιση, με στόχο την κατ’ εξαίρεση συζήτηση θεμάτων, που δεν περιλαμβάνονται στην ημερήσια διάταξη. Ωστόσο, η προϋπόθεση συμφωνίας όλων μπορεί να δημιουργήσει προβλήματα. Η Ολομέλεια συνεδριάζει κατ’ ιδίαν για την εκλογή νέων μελών, για την ψήφιση προϋπολογισμών, την αποδοχή δωρεών, τη σύνταξη εσωτερικού Κανονισμού. Η Ολομέλεια βλέπουμε ότι έχει αυξημένες αρμοδιότητες, αφού αυτή ψηφίζει εσωτερικό Κανονισμό, αλλά και τον προϋπολογισμό.

Όλα αυτά πρέπει να γίνονται, με απόλυτη διαφάνεια και νομιμότητα. Δεν επιτρέπεται καμία παρέκκλιση, με στόχο την ικανοποίηση συμφερόντων ή την κατασπατάληση δημοσίου χρήματος. Βλέπουμε ότι προσδιορίζονται, με γενικό και αόριστο τρόπο τα ζητήματα των δημοσιευμάτων του Αυτοτελούς Τμήματος Έκδοσης Δημοσιευμάτων και των Ερευνητικών Κέντρων και των γραφείων έρευνας της Ακαδημίας. Η γλώσσα συγγραφής ποια μπορεί να είναι; Γιατί δεν ορίζονται τα ανωτέρω, μέσω του νόμου και επαφίεται στη διακριτική ευχέρεια της Ακαδημίας, μέσω του Κανονισμού του Αυτοτελούς Τμήματος Έκδοσης Δημοσιευμάτων;

Προσδιορίζονται, επίσης, τα σχετικά με τα περιουσιακά δικαιώματα της πνευματικής ιδιοκτησίας επί έργων, που εκδίδει η Ακαδημία. Τα δικαιώματα αυτά μεταβιβάζονται σε αυτήν άνευ ανταλλάγματος, εκτός αν υπάρχει ρητή αντίθετη συμφωνία. Τι ρητή, αντίθετη συμφωνία μπορεί να υπάρχει και που μπορεί να πηγαίνουν τα περιουσιακά δικαιώματα, αν όχι στην Ακαδημία;

Ρυθμίζονται η λειτουργία και η εποπτεία των υπηρεσιών της βιβλιοθήκης και των αρχείων, καθώς επίσης και του βιβλιοπωλείου της Ακαδημίας. Υπό ποιες προϋποθέσεις ορίζονται οι ακαδημαϊκοί για την Επιτροπή των αρχείων, που ορίζονται από το Προεδρείο;

Ο τομέας της εκπαίδευσης και της παιδείας χρήζει ριζικής αναμόρφωσης, έτσι ώστε να έχουμε τα επιθυμητά αποτελέσματα. Για την ψήφιση του παρόντος επιφυλασσόμαστε επί της Ολομέλειας. Σας ευχαριστώ.

Στο σημείο αυτό έγινε η β’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσαφάδος Κωνσταντίνος, Καφούρος Μάρκος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Αυλωνίτης Αλέξανδρος – Χρήστος, Βέττα Καλλιόπη, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Σπυριδάκη Αικατερίνη (Κατερίνα), Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Ασημακοπούλου.

Τον λόγο έχει η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Μερόπη Τζούφη.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Καλησπέρα σε όλους. Κύριε Πρόεδρε, καλή θητεία.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστώ πολύ. Η κυρία Τζούφη είναι Καθηγήτρια Ιατρικής, ειδική στο αντικείμενο που μιλάμε.

**ΜΕΡΟΠΗ ΤΖΟΥΦΗ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):** Καλή θητεία, λοιπόν, με υγεία και με έμφαση στην τήρηση του Κανονισμού και στις δημοκρατικές λειτουργίες, που τις έχουμε όλοι ανάγκη, ιδιαίτερα, όταν η συζήτηση γίνεται στις Επιτροπές που γίνεται και η επεξεργασία των νομοσχεδίων και θα έλεγα και το πιο ουσιαστικό μέρος της συζήτησης.

Θα ήθελα κι εγώ να ξεκινήσω, λέγοντας ότι η επίθεση του πρώην Υπουργού και η βιαιοπραγία σε βάρος του εργαζόμενου, δυστυχώς είναι ένα παράδειγμα πώς στελέχη της Κυβέρνησης και της Νέας Δημοκρατίας αντιλαμβάνονται τη χώρα και τους πολίτες, με όρους ιδιοκτησίας και αλαζονείας. Βεβαίως, δεν αρκεί η διαγραφή του, αλλά απαιτείται οπωσδήποτε να υπάρξει από την Κοινοβουλευτική Ομάδα και από το Κόμμα της Νέας Δημοκρατίας και βεβαίως, η αυτονόητη άρση της ασυλίας του, προκειμένου η δικαιοσύνη να πράξει τα δέοντα.

Έρχομαι στο θέμα του σημερινού νομοσχεδίου. Είδα ότι αρκετοί συνάδελφοι επεκτάθηκαν στο σύνολο των θεμάτων της παιδείας. Εγώ, σήμερα, θα μείνω μόνο στο νομοσχέδιο, παρότι πολλά και σημαντικά θέματα αφορούν αυτή τη στιγμή την κοινωνία. Βεβαίως, παρακολουθήσαμε πριν την ιστορία με την Ελάχιστη Βάση Εισαγωγής, η οποία μάλιστα, σήμερα, έχει και τα γενέθλια, αφού κλείνει τα 4 χρόνια! Ένα δρεπανηφόρο άρμα, που κόβει τους εισακτέους από τα Ανώτατα Εκπαιδευτικά Ιδρύματα, αλλά που κυρίως πλήττει τα ίδια τα Πανεπιστήμια, καθώς πάρα πολλά τμήματα περιφερειακών Πανεπιστημίων και όχι μόνο. Εγώ θα αναφερθώ στο Πανεπιστήμιο Ιωαννίνων, από το οποίο προέρχομαι. Πέρυσι, είχαμε μείωση 30% του αριθμού των εισακτέων με ό,τι αυτό σημαίνει. Βεβαίως, επειδή προχωρήσαμε και σε κυρώσεις, τελευταία ήταν η Σύμβαση της Λισσαβόνας, να θυμίσω εδώ ότι έχουμε διαρκή αναβάθμιση των Ιδιωτικών Κολεγίων και τώρα και των Ιδιωτικών Πανεπιστημίων. Επομένως, πολλά και μείζονα τα ζητήματα. Θα μείνω στο σημερινό θέμα, ένα νομοσχέδιο του Υπουργείου Παιδείας, το οποίο έρχεται, με μεγάλη καθυστέρηση να εκσυγχρονίσει και να αναβαθμίσει την Ακαδημία Αθηνών.

Σχεδόν έναν αιώνα λειτουργίας η Ακαδημία Αθηνών, ειπώθηκε το ιστορικό, έχει καταγράψει σε αρκετούς τομείς πλούσιο έργο, επιστημονικές ανακοινώσεις, συμμετοχή σε συνέδρια, ερευνητικά προγράμματα, χορήγηση υποτροφιών και έναν μεγάλο αριθμό εκδόσεων. Ωστόσο, στη μακρόχρονη ιστορία της έχει καταγράψει και σοβαρά προβλήματα και ελλείψεις, που ελπίζει κανείς ότι μπορεί να γίνει ένα πρώτο βήμα με αυτό το νομοσχέδιο, και θα το δούμε πώς θα εξελιχθεί, προς όφελος των επιστημών, της εκπαίδευσης, της έρευνας και του πολιτισμού. Όπως ξέρετε, δεν είναι λίγες οι φωνές, που ασκούν κριτική και κάνουν λόγο για σοβαρά φαινόμενα συντηρητισμού. Μάλιστα, από κάποιον ομότιμο Καθηγητή έχει αποκληθεί η Ακαδημία Αθηνών «η κάστα των ανέγγιχτων» και όπως ειπώθηκε και πριν, είναι ελάχιστες οι γυναίκες, που συμμετέχουν σε αυτή τη διαδικασία. Επομένως, υπάρχει πολύ μεγάλη αναγκαιότητα αλλαγών, διότι μέχρι τώρα υπήρχε εμποδισμός στην ενσωμάτωση των σύγχρονων ρευμάτων, των σύγχρονων επιστημονικών και κοινωνικών εξελίξεων και βεβαίως, αυτό καθιστά την Ακαδημία αυτή καθαυτή λιγότερο αποτελεσματική, στις σημερινές συνθήκες και προκλήσεις, που διαρκώς αλλάζουν.

Επίσης, έχουν υπάρξει σημαντικές φωνές, και το λέω γιατί αυτά έχουν κατατεθεί δημόσια, για αδιαφανείς πρακτικές και γραφειοκρατικά προβλήματα, που εμποδίζουν την Ακαδημία να διαδραματίσει το ρόλο της, να υλοποιήσει έργο και να προωθήσει νέες πρωτοβουλίες.

Στο σημείο αυτό, επιτρέψτε μου να θυμίσω πως η Ακαδημία, στο πρόσφατο παρελθόν, έχει απορρίψει και την περίφημη μυστική ψηφοφορία για την εκλογή σημαντικών και σπουδαίων επιστημόνων και ανθρώπων των γραμμάτων και των τεχνών. Ενδεικτικές περιπτώσεις αποτελούν ο Τίτος Πατρίκιος και ο Κωνσταντίνος Τσουκαλάς, ένας από τους πιο δραστήριους μελετητές και ακαδημαϊκούς, που διαθέτει η χώρα μας.

Και μάλιστα, σύμφωνα όπως είπαμε με δημοσιεύματα, ακούγονται πολλά στο παρασκήνιο για ακαδημαϊκούς, που έλεγαν ότι θα τον ψηφίσουν, αλλά δεν τον ψήφισαν και βεβαίως, κάποιοι αδιαφόρησαν για το αναμφισβήτητο επιστημονικό του έργο και θεώρησαν ως «κώλυμα» ότι υπήρξε υποψήφιος με τον ΣΥΡΙΖΑ.

Τα λέω όλα αυτά, διότι είναι η καταγεγραμμένη ιστορία, και βεβαίως, θα πρέπει κανείς να τα λάβει σοβαρά υπόψη του σε κάποιες αλλαγές, που έρχονται, όπως το να μη χρειάζεται κανείς να υποβάλει υποψηφιότητα, όταν αναμφισβήτητα από το έργο του προκύπτει ότι θα πρέπει να συμπεριληφθεί στην Ακαδημία.

Τώρα, υπάρχουν μια σειρά από προβλήματα, που σχετίζονται με την εξωστρέφεια και τη διασύνδεση με την επιστημονική κοινότητα και την ίδια την κοινωνία. Όπως όλοι και όλες αντιλαμβανόμαστε, δεν μπορεί να υπάρχει, έτσι όπως την περιέγραψα, αυτή η αίσθηση απομόνωσης, που βεβαίως, στη συνέχεια, με τη σειρά της, δημιουργεί συνθήκες περιορισμένης επιρροής στα δημόσια και επιστημονικά δρώμενα. Η Ακαδημία οφείλει να ενισχύσει τις συνεργασίες με άλλους ερευνητικούς, εκπαιδευτικούς, καλλιτεχνικούς φορείς, ενθαρρύνοντας την παραγωγή νέας γνώσης και καινοτομίας και εμπλέκοντας κυρίως νέους επιστήμονες και ερευνητές.

Τώρα, αναφορικά με το σχέδιο νόμου, υπάρχουν μία σειρά από διατάξεις, που κινούνται σε θετική κατεύθυνση, όπως η ιστορία με τη δημοτική γλώσσα. Τόσα χρόνια μετά, λέμε ότι έχουμε το τέλος της μεταπολίτευσης, με την καθιέρωση της δημοτικής γλώσσας και ακόμη παραμένει καθηλωμένη στην καθαρεύουσα. Επομένως, είναι μια θετική διάταξη. Υπάρχουν και άλλες, αλλά το κρίσιμο είναι να διασφαλιστεί η διαφάνεια και η αποτελεσματικότητα και να μην υπάρξουν περιθώρια για ασαφείς και ανεπαρκώς καθορισμένες διαδικασίες Είναι, λοιπόν, σημαντικό να διασφαλιστεί η διαφάνεια, όχι απλώς ως σύνθημα - ανέφερα κάποια παραδείγματα αρνητικά πριν - αλλά να ενσωματωθεί πρακτικά στην καθημερινή λειτουργία της Ακαδημίας, ώστε να μην υπάρχει καμία υπόνοια ούτε κακοδιαχείρισης ούτε οποιασδήποτε άλλης μορφής παρέμβασης και πολύ περισσότερο διαφθοράς.

Ιδιαίτερα σημαντικό ζήτημα αποτελούν και οι υποτροφίες, που χορηγεί ο θεσμός. Τονίζω το σημείο αυτό, έχοντας κατά νου τη δίκαιη κατανομή στους δικαιούχους, που το έχουν μεγαλύτερη ανάγκη, ώστε να μην μετατραπούν οι υποτροφίες σε ένα εργαλείο, που τελικά ενισχύει τις ανισότητες. Στην κατεύθυνση αυτή η Ακαδημία οφείλει να ενισχύσει τον κοινωνικό της ρόλο, προσφέροντας ευκαιρίες, σε όσες και όσους προέρχονται από τις λιγότερο ευνοημένες κοινωνικές τάξεις, αλλά βρίσκονται στην πρώτη γραμμή της έρευνας, της εκπαίδευσης και του πολιτισμού.

Στο νομοσχέδιο, περιέχονται διατάξεις, που αφορούν και τη συνεργασία με ιδιωτικούς φορείς. Συνολικά, δεν είμαστε αρνητικοί, ωστόσο η ανεξαρτησία της Ακαδημίας πρέπει να διαφυλαχθεί και οι συμπράξεις με τον ιδιωτικό τομέα να μην επηρεάσουν την κατεύθυνση του δημοσίου συμφέροντος. Γι’ αυτό και τονίζουμε πως η Ακαδημία πρέπει να παραμείνει προσηλωμένη στην αποστολή της για προαγωγή της επιστήμης, της τέχνης και των γραμμάτων προς όφελος όλης της κοινωνίας.

Για την κατάργηση των αναχρονιστικών διατάξεων, θεωρούμε πως είναι απολύτως αναγκαία, υπογραμμίζοντας παράλληλα την ανάγκη η Ακαδημία να γίνει τυπικά και ουσιαστικά πιο προσβάσιμη και πιο συμμετοχική.

Στο πλαίσιο, λοιπόν, αυτό η συμμετοχή των ερευνητών είναι αναγκαία και επιβεβλημένη και γι’ αυτό η δική τους άποψη είναι ότι συμφωνούν επί της αρχής- αναφέρομαι στον Σύλλογο του Ερευνητικού Προσωπικού της Ακαδημίας Αθηνών- καθώς θεωρούν ότι εδώ μπορούν να μιλάμε για εκσυγχρονισμό. Λένε ότι ενσωματώνει κάποιες από τις προβλέψεις του νομικού πλαισίου, που διέπει τη λειτουργία των ερευνητικών κέντρων της χώρας στο σύνολό τους, άρα, επέρχεται ένας εξορθολογισμός. Θεωρούν, όμως, ότι αν αυτά, τα οποία έχουν εισηγηθεί δεν ενσωματωθούν, πρόκειται για ένα μετέωρο βήμα, το οποίο δεν ολοκληρώνει αυτή την προσπάθεια και πιο συγκεκριμένα, για παράδειγμα, μιλούν για το άρθρο 25, που λένε ότι θα πρέπει να προβλεφθεί η συμμετοχή εκλεγμένου εκπροσώπου των ερευνητών. Ή για το άρθρο 44, στις συνεδρίες της Συγκλήτου, που ζητούν, και σωστά, να προστεθεί η συμμετοχή των ερευνητών, όταν στις συνεδρίες συζητούνται θέματα που τους αφορούν.

Επομένως, προτείνω και το θεωρώ πάρα πολύ σημαντικό να κληθούν, ήδη, αυτό έχει προταθεί και από άλλους, να ακούσουμε με προσοχή τις παρατηρήσεις τους, πέραν των ερωτηθέντων στη διαβούλευση. Και το λέω αυτό, γιατί σωστά είπε ο κ. Παραστατίδης, αυτά τα αιτήματα, τα οποία κατατέθηκαν στη διαβούλευση, ουσιαστικά είπαν ότι δεν εμπίπτουν στις διατάξεις του νομοσχεδίου και άρα δεν πρέπει να αποτελέσουν αντικείμενο συζήτησης. Αντίθετα, εγώ θεωρώ ότι από τη στιγμή που νομοθετεί η Βουλή και έρχεται το νομοσχέδιο, είναι ένα από τα ουσιαστικά θέματα, που πρέπει να συζητηθούν και να ακούσουμε τις απόψεις τους.

Καταληκτικά, ο εκσυγχρονισμός της Ακαδημίας Αθηνών είναι αναγκαίος και έχει καθυστερήσει. Θα πρέπει να γίνει με σεβασμό στο θετικό κομμάτι της ιστορίας της και της συμβολής της, ενώ παράλληλα η ενίσχυσή της οφείλει να γίνει με σεβασμό, όπως είπα πριν, στις αρχές της διαφάνειας, της δικαιοσύνης και της προσβασιμότητας, διασφαλίζοντας πως θα συνεχίσει με πιο αποτελεσματικό τρόπο να υπηρετεί το δημόσιο συμφέρον και θα προάγει την επιστήμη, την τέχνη τον πολιτισμό, προς όφελος όλης της κοινωνίας και της επιστημονικής κοινότητας.

Και όπως και άλλοι πολύ σημαντικοί άνθρωποι έχουν πει, αυτό που θέλουμε από τη μεταρρύθμιση της Ακαδημίας είναι να είναι ένα επιτελικό κέντρο ερευνών. Να στελεχωθεί, με εξαιρετικούς και πρωτοπόρους επιστήμονες από την Ελλάδα και το εξωτερικό, με θητεία, να γίνει ένα κυρίως ερευνητικό κέντρο, που θα προκηρύσσει έρευνες, θα δέχεται προτάσεις, θα παρέχει ερευνητικές υποτροφίες διαφορετικής διάρκειας, συγκεντρώνοντας πόρους εθνικούς και ευρωπαϊκούς, δημόσιους και ιδιωτικούς, και βεβαίως, μια δομή, που θα πρέπει να επικοινωνεί με τον πανεπιστημιακό χώρο.

Είναι απόψεις που συζητούνται εδώ και πολλά χρόνια στον ερευνητικό χώρο και νομίζω ότι σιγά – σιγά, με αφορμή και το νομοσχέδιο, οφείλουμε και πρέπει να συμβάλλουμε όλοι να γίνουν πράξη. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε.

Το λόγο έχει ο κ. Τσιρώνης.

**ΣΠΥΡΙΔΩΝ ΤΣΙΡΩΝΗΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ”ΝΙΚΗ”»):** Ευχαριστώ, κύριε Πρόεδρε.

Να σας ευχηθώ κι εγώ καλή επιτυχία, υγεία και δύναμη στο έργο σας.

Επιτρέψτε μου να καταδικάσω και εγώ με τη σειρά μου, με τον πιο απόλυτο τρόπο, τον τραμπουκισμό υπαλλήλου από τον πρώην Υπουργό Αθλητισμού και νυν Βουλευτή, τον κ. Αυγενάκη. Ο άνθρωπος, που κατά το προηγούμενο διάστημα κλήθηκε να αντιμετωπίσει τη βία στα γήπεδα και στους αθλητικούς χώρους, χθες, έγινε ο ίδιος ένα πολύ άσχημο πρότυπο στην ήδη μπερδεμένη νεολαία μας. Και όχι μόνο αυτό, αλλά προσέβαλε, με βάναυσο τρόπο, το κύρος του βουλευτικού αξιώματος. Πέρα από τα νόμιμα, για την άρση της ασυλίας του, ζητούμε τη διαβεβαίωση από τον Πρωθυπουργό ότι δεν θα συμμετέχει στα ψηφοδέλτια των επόμενων εκλογών, ώστε να αποφευχθεί το ενδεχόμενο να ξαναγυρίσει «καθαρός» και «άσπιλος», όπως είναι η προσφιλής τακτική, μετά τις εκλογές στα έδρανα της Βουλής.

Για το νομοσχέδιο, τώρα. Ως «μανία εκσυγχρονισμού» ορίζεται από την πολιτική επιστήμη το βασικό χαρακτηριστικό, που διατρέχει το πολιτικό σύστημα της χώρας, από την εποχή της πρωθυπουργίας του Κωνσταντίνου Σημίτη. Από τότε, η μανία αυτή σαρώνει ό,τι υπάρχει στο πέρασμά της και επιβάλλει δια της βίας νέες τάσεις αντίθετες με το κοινό αίσθημα.

Μετά τον θεσμό του γάμου, μετά το δημόσιο χαρακτήρα της εκπαίδευσης, μετά τις αλλαγές στα εργασιακά, αλλά και τα ασφαλιστικά δικαιώματα, επόμενο «θύμα» της εκσυγχρονιστική λαίλαπας της Κυβέρνησης καθίσταται το κορυφαίο πνευματικό ίδρυμα της χώρας, η Ακαδημία Αθηνών. Άλλος είναι, όμως, όρος, που χρησιμοποιούν οι ακαδημαϊκοί για να καταγγείλουν τις κυβερνητικές μεθοδεύσεις, με αφορμή τον υπό συζήτηση Οργανισμό λειτουργίας της Ακαδημίας, που εισηγείται το Υπουργείο Παιδείας.

Ο εκσυγχρονισμός αφορά τον τρόπο λειτουργίας του Ιδρύματος, με την εισαγωγή στον λεγόμενο Οργανισμό αμφιλεγόμενων ρυθμίσεων, οι οποίες θα τινάξουν στον αέρα τις διαδικασίες ρυθμίσεων, που διαμορφώθηκαν από προσωπικές εμμονές, φιλοδοξίες, εισηγήσεις ημετέρων και «σκέψη του ποδαριού», στο πλαίσιο ενός άκρατου ανοηματικού εκσυγχρονισμού με στόχο κανέναν, αλλά με πολύ συγκεκριμένους σκοπούς.

Η δημόσια διαβούλευση για το σχέδιο νόμου του Υπουργείου Παιδείας με τίτλο «Εκσυγχρονισμός Ακαδημίας Αθηνών» είχε εκκινήσει στις 23/1/2024 και είχε ολοκληρωθεί στις 6/2/2024. Έρχεται προς ψήφιση πέντε ολόκληρους μήνες μετά, με ανεπαίσθητες αλλαγές, που σε καμία περίπτωση δεν δικαιολογούν το τόσο μεγάλο χρονικό διάστημα απόκρυψης του από την Κυβέρνηση.

Επιτρέψτε μου να περιγράψω το πλαίσιο, γύρω από το οποίο έρχεται τώρα το παρόν νομοσχέδιο, με δυο σημειώσεις. Σημείωση πρώτη: της δημόσιας διαβούλευσης είχε προηγηθεί μια συντριπτική ήττα του εκσυγχρονιστικού συστήματος του πρώην Πρωθυπουργού, του κυρίου Σημίτη, στις 14/2/2023, όταν οι υποψήφιοι του για την έδρα Διεθνούς Δικαίου, Καθηγητές, κύριοι Χρήστος Ροζάκης και Λίνος Σισιλιάνος, απορρίφθηκαν από την Ακαδημία Αθηνών. Το αίτημά τους να γίνουν μέλη της δεν εγκρίθηκε από την Ολομέλεια της. Ο μεν κύριος Ροζάκης έλαβε μόλις 10 ψήφους και ο δεύτερος μόλις 15. Τότε, τα σχόλια ήταν ότι η Ακαδημία δεν αγαπά τον ενδοτισμό.

Σημείωση δεύτερη: της παρούσας συζήτησης του επίμαχου νομοσχεδίου είχε προηγηθεί στις 27/5/2024 η παρουσία του Προέδρου της Ακαδημίας Αθηνών, κυρίου Σταμάτη Κριμιζή και του Γενικού Γραμματέα του κυρίου Ζερεφού, σε κομματική εκδήλωση της Νέας Δημοκρατίας, μόλις μερικές ημέρες πριν από τις Ευρωεκλογές. Συγκεκριμένα, ο Πρόεδρος και ο Γενικός Γραμματέας της Ακαδημίας εκφώνησαν ομιλίες, στην επιστημονική ημερίδα «Η Ευρώπη στο μέλλον, επιστροφή στον Άνθρωπο», την οποία διοργάνωσε και συντόνισε στο αμφιθέατρο του Ωδείου Αθηνών, η υποψήφια Ευρωβουλευτής με τη Νέα Δημοκρατία, κυρία Φλέσσα. Η καμουφλαρισμένη επιστημονική εκδήλωση, τη στιγμή που τα κόμματα επιδίδονταν σε αγώνα, ενόψει των Ευρωεκλογών, προκαλεί οργή και σκεπτικισμό, καθώς η Ακαδημία Αθηνών δεν θα έπρεπε, επ’ ουδενί, να μετατρέπεται σε προεκλογικό και επικοινωνιακό παιχνίδι στα χέρια οποιουδήποτε υποψηφίου, οριοθετώντας αυτονόητα τις κόκκινες γραμμές, ιδιαίτερα στα πλαίσια μιας προεκλογικής περιόδου.

Η Κυβέρνηση ευαγγελίζεται ότι με τις νέες ρυθμίσεις η Ακαδημία θα περάσει στη νέα εποχή. Αναφέρει ότι με το υπό συζήτηση σχέδιο νόμου επιχειρείται ενίσχυση της διαφάνειας και της εξωστρέφειας της Ακαδημίας Αθηνών και αξιοποίηση της επιστημονικής γνώσης και της τεχνογνωσίας της, με σκοπό την προώθηση της έρευνας και της αριστείας. Σημειώνει, επιπροσθέτως, ότι εκσυγχρονίζεται σημαντικά η λειτουργία της Ακαδημίας, με την κατάργηση αναχρονιστικών διατάξεων, την αποκέντρωση αρμοδιοτήτων σε όργανα και εποπτευόμενους οργανισμούς και την απλοποίηση και επιτάχυνση των διαδικασιών εκλογής και επιλογής μελών της Ακαδημίας.

Ποιος, κυρία Υπουργέ, θα υποδείξει τα πρόσωπα «ιδιαίτερα εγνωσμένου κύρους», με τον γενικό όρο αναγνώρισης στο επιστημονικό τους πεδίο, οι οποίοι θα γίνουν ακαδημαϊκοί; Η ακαδημαϊκή κοινότητα διατείνεται ότι η απλοποίηση αυτή ανοίγει το δρόμο για την προώθηση νέων μελών στο Ίδρυμα αρεστοί στην εκάστοτε εξουσία. Ημέτεροι και δευτεροκλασάτοι, πιθανώς, θα μπορούν πλέον να εκλέγονται μέλη στις τρεις τάξεις της Ακαδημίας, με συνοπτικές διαδικασίες, μαζί με τα απαραίτητα πολιτικά «ραβασάκια» προτίμησης. Κοινώς, επιχειρείται η εισαγωγή προσώπων μη κατεχόντων τα απαραίτητα πνευματικά προσόντα. Ταυτόχρονα, είναι έντονη η πεποίθηση πως αυτοί, που εκπόνησαν το νέο οργανισμό λειτουργίας της Ακαδημίας, ανταποδίδουν χάρες και εξοφλούν πολιτικά γραμμάτια στην κατεύθυνση μιας αριστερόστροφης πορείας του Ανώτατου Πνευματικού Ιδρύματος της χώρας. Τα φιλοκυβερνητικά μέσα φιλοξένησαν επί μακρόν δημοσιεύματα, που κάνουν λόγο για αδήριτη ανάγκη εκσυγχρονισμού της Ακαδημίας Αθηνών, την οποία μάλιστα έσπευσαν να της αποδώσουν το χαρακτηρισμό «Μαυσωλείο», εξοργίζοντας την πλειονότητα των μελών της.

Πολύ πριν από τη δημοσιοποίηση των διατάξεων του νομοσχεδίου, οι Ακαδημαϊκοί της πρώτης τάξης συνέταξαν ομόφωνη επιστολή, την οποία υπέβαλαν στο Υπουργείο Παιδείας, προκειμένου να ληφθούν υπόψιν σοβαρότατες επισημάνσεις, κυρίως στο λειτουργικό μέρος, που αφορούν το νέο σχέδιο του Οργανισμού. Στην ανωτέρω επιστολή, οι Ακαδημαϊκοί επιμένουν ότι το νέο κείμενο είναι αδύναμο, στεγνό και πρόχειρο, χωρίς αναφορές στη νομολογία, κατά τρόπο που να μην μπορεί να εφαρμοστεί ούτε από τους νομικούς, που θα διαφωνούν, ως προς την ερμηνεία των διατάξεων.

Μπορείτε, κυρία Υπουργέ, να μας απαντήσετε πόσες από αυτές τις παρατηρήσεις λήφθηκαν υπόψη στο τροποποιημένο κείμενο του νομοσχεδίου που έρχεται προς ψήφιση, γιατί, στο αρχικό σχέδιο νόμου οι εν λόγω παρατηρήσεις που λήφθηκαν υπόψη ήταν, μηδέν.

Ο νέος Οργανισμός, αν και προβαίνει σε κάποιες εύλογες βελτιώσεις ήσσονος σημασίας, προβλέπει ορισμένες απαράδεκτες ρυθμίσεις, που αφορούν καίριας σημασίας ζητήματα για τη λειτουργία της Ακαδημίας, όπως τα κριτήρια εκλογής νέων μελών και εκλογής προεδρείου της Ακαδημίας. Αυτά αναφέρουν ακαδημαϊκοί, ενώ διερωτώνται, μήπως η αναθεώρηση αντί να επιλύσει προβλήματα δημιουργεί νέα; Για παράδειγμα αναφέρουν ότι επιχειρείται καθιέρωση φανερής ψηφοφορίας για την εκλογή νέων μελών, που θα οδηγήσει σε έριδες και επιφυλάξεις.

Προβάλλεται, ως επίτευγμα και εκσυγχρονισμός, ότι με το νέο Οργανισμό η Ακαδημία θα εμπλουτιστεί με νέα γνωστικά αντικείμενα και σκοπούς, όμως η Ακαδημία δεν είναι πανεπιστήμιο ούτε ΤΕΙ, που παράγει επαγγελματίες, η Ακαδημία εκλέγει πρόσωπα αρετής ένεκα και επιστήμης. Δεν είναι νοσοκομείο, που φτιάχνει νέες κλινικές, βάσει αναγκών υγείας.

Ο νέος νόμος αναθέτει στην Ακαδημία και την προστασία της γλώσσας. Πότε, άραγε, εμποδίστηκε η Ακαδημία να διαδώσει και να προστατεύσει την ελληνική γλώσσα και την πολιτιστική κληρονομιά, να επικοινωνεί με τους κοινωνικούς φορείς, με την επιστημονική και καλλιτεχνική κοινότητα, να βραβεύει την αριστεία και την πρόοδο και χρειάζεται νέο οργανισμό για να ξεπεράσει αυτά τα εμπόδια;

Όπως σημειώνει σε επιστολή, που απηύθυνε στις 3/4/2024 προς τον Πρόεδρο και τα μέλη της Ακαδημίας Αθηνών, ο κύριος Βασίλειος Πετράκος, τέως Γενικός Γραμματέας της Ακαδημίας Αθηνών, «Οι πραγματικές ακαδημίες και τα παλιά χρόνια και σήμερα είναι συνάξεις προσωπικοτήτων, που συζητούν, με την ευρεία έννοια πνευματικά και επιστημονικά ζητήματα και οι συζητήσεις δημοσιεύονται, στην Ελλάδα, όμως, η Ακαδημία από την ίδρυσή της εκ των πραγμάτων, δηλαδή, λόγω ελλείψεως προσωπικού και διαφορετικών αντιλήψεων από τους δυτικούς, θεωρήθηκε ως δεύτερη απασχόληση καθηγητών των πανεπιστημίων και τις τελευταίες δεκαετίες, οπωσδήποτε, ως αγκυροβόλιο των συνταξιούχων των αμέτρητων πανεπιστημίων των ΗΠΑ» και συνεχίζει, «Ποιος εμπόδισε την πρώτη τάξη να προκηρύξει έδρες μηχανικής, κοσμολογίας, επιστήμης υπολογιστών και χρειάζεται νέος Οργανισμός, για να προκηρυχθούν; Κανείς έως τώρα, αλλά την ώθηση δίνει ο νέος Οργανισμός με τις καινοτομίες του. Ο λόγος; Κάπου στους αντίποδες ίσως υπάρχουν πρόσωπα με αυτές τις ειδικότητες και σκέφτηκαν τώρα που φθάνουν στη σύνταξη ότι κάλλιστον εδάφιον η Ακαδημία Αθηνών, από την επαρχιακή πλήξη.»

Κυρία Υπουργέ, γενικός και κύριος σκοπός της Ακαδημίας Αθηνών, σύμφωνα με τον ιδρυτικό της νόμο, είναι η καλλιέργεια και η προαγωγή των επιστημών, των γραμμάτων και των καλών τεχνών και η επικοινωνία του Ιδρύματος και των Ακαδημαϊκών με τις άλλες Ακαδημίες ή τους ομότεχνούς τους, καθώς και η ανταλλαγή απόψεων με αυτούς.

Στους σκοπούς της Ακαδημίας είναι επίσης η επιστημονική έρευνα και μελέτη στους τομείς γεωργία, βιομηχανία, ναυτιλία, εθνική οικονομία, καθώς και η έκδοση γνωμοδοτήσεων, προτάσεων και αποφάσεων, κρίσεων, για τη διαφώτιση και καθοδήγηση κρατικών οργάνων και αρχών.

Πολλές φορές η Ακαδημία Αθηνών, με τις γνωμοδοτήσεις και τις προτάσεις της, έχει προσφέρει υπηρεσία στο κράτος, κυρίως για εθνικά ζητήματα και για ζητήματα παιδείας και οικονομικής πολιτικής. Δεν είναι σκοπός της Ακαδημίας να είναι μόνιμο θέμα στις εφημερίδες, εν είδει κουτσομπολιού και να αναμειγνύεται στις πολιτικές εκλογές. Με την αλλαγή των πραγμάτων, που θα επιφέρει ο νέος νόμος, είναι σχεδόν βέβαιο ότι το ανώτατο πνευματικό ίδρυμα της χώρας θα μετατραπεί σε παίγνιο της εκάστοτε πολιτικής εξουσίας. Γνωρίζετε πολύ καλά, άλλωστε και επικροτείτε, ότι αυτό είναι το τίμημα της εκσυγχρονιστικής λαίλαπας, που συνεχίζεται.

Η «ΝΙΚΗ» θα καταψηφίσει το παρόν σχέδιο.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Το λόγο έχει ο κ. Καραναστάσης.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ»)**: Σας ευχαριστώ, κύριε Πρόεδρε.

Δυο λόγια, δύο – τρεις σκέψεις και από εμάς, ενόψει και της ακρόασης των φορέων και της συζήτησης κατ’ άρθρον για την Ακαδημία Αθηνών, το κορυφαίο μας επιστημονικό ίδρυμα.

Αρχικά μία επισήμανση, μια γενικότερη σκέψη, είναι ότι η Ακαδημία θα έπρεπε να λαμβάνει περισσότερη προβολή με σύγχρονα μέσα, περισσότερο χώρο στο δημόσιο διάλογο και τα μέσα ενημέρωσης, πλησιάζοντας περισσότερο το ευρύ κοινό. Δεν γνωρίζουν οι νέοι, δεν γνωρίζει η πλειοψηφία των πολιτών για τη λειτουργία, την ιστορία και τη σημαντικότητά της.

Υπάρχει, θεωρώ, μια ελιτίστικη προσέγγιση των πολιτών, απέναντι στην Ακαδημία Αθηνών και, όπως είπε πολύ σωστά η κυρία Τζούφη, υπάρχουν αμφιβολίες για την επιδραστικότητά της στις επιστήμες, στα γράμματα και στις τέχνες σίγουρα.

Από εκεί και μετά, λαμβάνοντας υπόψη ότι ο εκσυγχρονιστικός νόμος θα επηρεάσει τη λειτουργία του Ιδρύματος για τις επόμενες δεκαετίες, ίσως, πιστεύω ότι οφείλουμε να τον αντιμετωπίσουμε όλοι με την ανάλογη ευθύνη.

Θα μπορούσαμε – αναφέρομαι σε δύο – τρεις επισημάνσεις - να δώσουμε επιπλέον χώρο, μέσα στους Ακαδημαϊκούς, ακολουθώντας τις εξελίξεις και δίνοντας ακόμα πέντε θέσεις στην Α΄ Τάξη, ανάγοντας το συνολικό αριθμό των Τακτικών Μελών σε 80, δηλαδή, να βάλουμε φρένο, μεταφέροντας έδρες από την Τάξη των Κοινωνικών Επιστημών. Η κίνηση αυτή θα μπορούσε να είναι και συμβολική, ακολουθώντας το πνεύμα της ενιαίας Ελληνικής Ακαδημίας και όχι τις διάσπαρτες Ακαδημίες ξεχωριστών επιστημονικών πεδίων.

Υποστηρίζουμε ότι κανένα επιστημονικό πεδίο δεν ωφελεί λιγότερο από κάποιο άλλο και καμία επιστήμη δεν παραμερίζει ή δεν δικαιούται να προσδοκά μεγαλύτερη ανάπτυξη τα επόμενα χρόνια.

Κατά τη διαδικασία εκλογής τακτικών μελών, θεωρούμε ότι η ψηφοφορία θα πρέπει να παραμένει μυστική, όπως ορίζονται ως μυστικές και όλες οι υπόλοιπες ψηφοφορίες εντός της Ακαδημίας, ως μέσο διαφύλαξης της ελεύθερης βούλησης των Ακαδημαϊκών.

Ιδιαίτερη βάση θέλουμε να δώσουμε και στα Ερευνητικά Κέντρα της Ακαδημίας μας των οποίων παράγεται πλούσιο και πρωτότυπο ερευνητικό έργο σε δημοφιλείς τομείς και τομείς, που δεν καλύπτονται από άλλους ερευνητικούς ή ακαδημαϊκούς φορείς. Αυτός ακριβώς ο ρόλος χρειάζεται ενίσχυση, με υποχρεωτικό ορισμό διευθυντών, δυνατότητα εσωτερικής και εξωτερικής αξιολόγησης, για τη διασφάλιση της διαφάνειας και πρόβλεψη για συγχώνευση, σε περίπτωση επαρκούς κάλυψης του ερευνητικού τους πεδίου από ακαδημαϊκά ιδρύματα.

Θεωρούμε, ότι τα μέλη των Εφορευτικών Επιτροπών, όπως εκλέγονται από τη Σύγκλητο, με βάση τις παραγράφους 1 και 4 του άρθρου 12, θα ήταν δόκιμο να ασχολούνται με αντικείμενο συναφές με το Ερευνητικό Κέντρο.

Θα μπορούσαμε να εξετάσουμε και τη χρησιμότητα της συμμετοχής αιρετών ερευνητών του Κέντρου, όπως προβλέπεται και για τα Επιστημονικά Συμβούλια των Ινστιτούτων, όπως άλλωστε συμβαίνει και στο Επιστημονικό Συμβούλιο των Ερευνητικών Κέντρων της Ακαδημίας.

Τέλος, θα προτείναμε για τη διευκόλυνση των Ερευνητικών Κέντρων και των Γραφείων Έρευνας στις Ακαδημίες να είναι δυνατή η πρόσληψη ειδικού τεχνικού, επιστημονικού ή διοικητικού προσωπικού, για την εξυπηρέτηση προσωρινών ή έκτακτων ειδικών αναγκών, σε ενίσχυση του άρθρου 69. Υπάρχουν και όλες οι παρατηρήσεις κατ’ άρθρον, θα τις πούμε κάποια άλλη στιγμή.

Συμφωνούμε σε πάρα πολλά - εγώ προσωπικά - με όσα ακούστηκαν από συναδέλφους. Είμαστε θετικοί αρχικά σε πολλά άρθρα του νομοσχεδίου και επιφυλασσόμαστε για όλες τις υπόλοιπες συζητήσεις και για την Ολομέλεια.

Ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής)**: Ευχαριστούμε, κύριε Καραναστάση.

Το λόγο έχει ο κ. Χαλκιάς.

**ΑΘΑΝΑΣΙΟΣ ΧΑΛΚΙΑΣ (Ειδικός Αγορητής της Κ.Ο. «Σπαρτιάτες»)**: Σας ευχαριστώ πολύ, κύριε Πρόεδρε. Εύχομαι να έχετε μια εποικοδομητική Προεδρία στην Επιτροπή μας και συγχαρητήρια για την εκλογή σας.

Κυρία Υπουργέ, κυρίες και κύριοι συνάδελφοι, το σχέδιο νόμου, που έρχεται, έχει πάρα πολλά θετικά άρθρα και είναι προς μία θετική κατεύθυνση. Παρέχει έναν εκσυγχρονισμό, που είναι απαραίτητος, αλλά έχουμε κάποιες ενστάσεις επί κάποιων άρθρων και προτάσεις βελτίωσης του σχεδίου νόμου.

Σύμφωνα με το άρθρο 3, παράγραφος β΄ του νομοσχεδίου, η Ακαδημία έχει ως σκοπό, μεταξύ άλλων, την καλλιέργεια, προαγωγή και διάδοση της ελληνικής γλώσσας και της ελληνικής πολιτιστικής κληρονομιάς. Κορυφαίο δημιούργημα του ελληνικού πολιτισμού και της ελληνικής γλώσσας αποτελεί η Αρχαία Ελληνική Γραμματεία, δηλαδή, τα διασωθέντα έργα των Αρχαίων Ελλήνων Συγγραφέων.

Είναι απαράδεκτο να εκδίδονται αυτά τα έργα από ξένους εκδοτικούς οίκους, στους οποίους καταφεύγουν Έλληνες και ξένοι μελετητές και ερευνητές και να μην έχουν εκδοθεί επισήμως στην Ελλάδα, η οποία θα αξιοποιούσε έτσι την πολιτιστική της κληρονομιά και θα γινόταν πόλος έλξης των ελληνικών γραμμάτων και του ελληνικού πολιτισμού, με πολλαπλά οφέλη για τη χώρα μας. Το κενό αυτό έχει σπεύσει να καλύψει ελληνικός ιδιωτικός εκδοτικός οίκος σε αρκετή έκταση, με αξιέπαινη προσπάθεια, αλλά και κάποιοι άλλοι ιδιωτικοί εκδοτικοί οίκοι, όμως, σε περιορισμένη κλίμακα. Δηλαδή, λείπει μια υψηλής ποιότητας έκδοση σε όλα τα έργα της αρχαίας ελληνικής γραμματείας.

Στη διάρκεια των σχεδόν 100 ετών λειτουργίας της Ακαδημίας, τέτοιο έργο στην πλήρη του έκταση, δηλαδή, την έκδοση όλων των έργων των αρχαίων Ελλήνων συγγραφέων δεν έχει πραγματοποιηθεί, πλην κάποιων μεμονωμένων έργων εξαιρετικής ποιότητας, ομολογουμένως. Παραδείγματος χάρη, το έργο του νεοπλατωνικού φιλοσόφου Πλωτίνου, που εξέδωσε η Ακαδημία Αθηνών, αυτή είναι η ποιότητα που πρέπει να είναι το ζητούμενο μας όσον αφορά την αρχαία ελληνική γραμματεία. Θα πρέπει, επομένως, να θεσμοθετηθεί διά του παρόντος νομοσχεδίου αυτή η συγκεκριμένη υποχρέωση της Ακαδημίας.

Για παράδειγμα, με την προσθήκη της περίπτωσης αυτής, στο άρθρο 4, που αφορά τα μέσα επίτευξης του σκοπού της Ακαδημίας, η β’ τάξη των γραμμάτων και των καλών τεχνών και η γ΄ τάξη των ηθικών και κοινωνικών επιστημών της Ακαδημίας είναι συναρμόδιες για την έκδοση όλων των έργων της αρχαίας ελληνικής γραμματείας. Δεν μπορούμε, ως νομοθέτες, να αφήσουμε το σοβαρό αυτό θέμα στην τύχη ή στην καλή διάθεση των μελών της Ακαδημίας, με όλο το σεβασμό προς αυτούς, διότι επί σχεδόν 100 χρόνια δεν είχε πραγματοποιηθεί. Θα περιμένουμε μήπως άλλα 100 χρόνια, για να δούμε και αν δούμε κάποιο αποτέλεσμα;

Η νομική θεσμοθέτηση θα πρέπει να είναι συγκεκριμένη και να έχει χρονικό ορίζοντα, για να υπάρξουν και συγκεκριμένα αποτελέσματα. Για παράδειγμα, σε διάρκεια μιας δεκαετίας, να έχει εκδοθεί το 50% των έργων και στη διάρκεια της επόμενης το υπόλοιπο 50%. Δεδομένου ότι η ποιότητα των μέχρι σήμερα έργων της Ακαδημίας είναι εξαιρετική, εξασφαλίζεται και η υψηλή ποιότητα της εκδόσεως όλων των έργων της αρχαίας ελληνικής γραμματείας, που σίγουρα θα υπερβαίνει εκείνη της ιδιωτικής πρωτοβουλίας. Επιπλέον, δεν μπορούμε να αφήσουμε το σοβαρό αυτό ζήτημα στη μεμονωμένη ιδιωτική πρωτοβουλία, γιατί αύριο αυτή μπορεί να εκλείψει.

Στο άρθρο 18, προβλέπεται εκλογή τακτικού μέλους, χωρίς προκήρυξη. Σύμφωνα με το άρθρο αυτό, η σχετική πρόταση υποβάλλεται από το 1/3 τουλάχιστον των ενεργών τακτικών μελών της Ακαδημίας. Όμως, όλα τα τακτικά μέλη είναι 75, ενώ κάθε μια από τις τρεις τάξεις της Ακαδημίας αποτελείται από 25 τακτικά μέλη. Επομένως, αρκεί τα μέλη μιας τάξεως να επιλέξουν έναν υποψήφιο, κατά τη δική τους κρίση και μπορούν μόνο αυτά να υποβάλουν την υποψηφιότητα στην προεδρία, η οποία ορίζει τριμελή επιτροπή από ενεργά τακτικά μέλη της Ακαδημίας συναφών ειδικοτήτων για τη σύνταξη εισηγητικής έκθεσης. Αφού η τριμελής εισηγητική επιτροπή θα είναι από συναφείς ειδικότητες, έπεται ότι θα είναι από τα μέλη της τάξεως, που επέλεξαν τον υποψήφιο. Είναι δεδομένη, επομένως, η θετική εισηγητική έκθεση. Τελικά, με πλειοψηφία από την ολομέλεια 3/5 εκλέγεται ο υποψήφιος με διαδικασία φαστ τρακ.

Το άρθρο 18 δεν συμβάλλει στη διαφάνεια και στην ισότητα των ευκαιριών για τους διάφορους υποψηφίους. Επιπλέον, πρέπει να ληφθεί υπόψη, ότι στα Ανώτατα Εκπαιδευτικά Ιδρύματα Α.Ε.Ι., για να προαχθεί ένας καθηγητής από τη μία βαθμίδα στην άλλη, για παράδειγμα, από τη βαθμίδα του επίκουρου στη βαθμίδα του αναπληρωτή ή και από τη θέση του αναπληρωτή στη θέση του καθηγητή πρώτης βαθμίδας, γίνεται ανοικτή προκήρυξη, στην οποία μπορούν να προσέλθουν και άλλοι υποψήφιοι για την κατάληψη της θέσης, που προορίζεται για τον επιδιώκοντα την προαγωγή και έτσι ο υποψήφιος για την προαγωγή να χάσει τη θέση του από άλλον εξωτερικώς προερχόμενο.

Δηλαδή, η προαγωγή στα ΑΕΙ γίνεται με μεγάλο ρίσκο του υποψηφίου για προαγωγή. Εδώ γιατί να πάμε σε εκλογή τακτικού μέλους, χωρίς καν προκήρυξη; Σε σχέση και με αυτό που συμβαίνει στα ΑΕΙ, που μόλις προανέφερα, το άρθρο 18 είναι σκανδαλώδες και πρέπει να καταργηθεί. Δεν προσφέρει τίποτα στη διαφάνεια και στην ισότητα των ευκαιριών, απεναντίας εμβάλλει υπόνοιες μεροληψίας και διακρίσεων. Σας ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ. Κυρία Υπουργέ, έχετε το λόγο.

**ΖΩΗ ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Ευχαριστώ πάρα πολύ, κύριε Πρόεδρε. Καλορίζικος. Είμαι σίγουρη, επειδή σας γνωρίζω, ότι θα επιτελέσετε τα καθήκοντά σας άριστα και από ό,τι αντελήφθην το ίδιο πιστεύουν όλοι οι συνάδελφοι της Επιτροπής.

Πριν ξεκινήσω να τοποθετηθώ επί του νομοσχεδίου, θα ήθελα να κάνω μερικές πολιτικές παρατηρήσεις, γιατί κάποιοι εκ των Εισηγητών και των Ειδικών Αγορητών θεώρησαν ότι είναι μια καλή ευκαιρία να κάνουν εφ’ όλης της ύλης πολιτικές τοποθετήσεις, ξεκινώντας από την ομόθυμη καταδίκη της συμπεριφοράς του πρώην Υπουργού, του κυρίου Αυγενάκη. Ακούγοντας τον Εισηγητή της Αξιωματικής Αντιπολίτευσης, είχα την εντύπωση ότι δεν έχει πληροφορηθεί ότι τον έχουμε διαγράψει από τις τάξεις της Κοινοβουλευτικής μας Ομάδας.

Μετά θυμήθηκα ότι εσείς συστεγάζεστε πολιτικά και συνεργάζεστε με ανθρώπους, που είναι καταδικασμένοι, με ομόφωνες αποφάσεις δικαστικές, καθώς επίσης και με συναδέλφους σας, οι οποίοι απειλούν ότι θα μας βάλουν δύο μέτρα κάτω από τη γη και κατάλαβα ότι η απειλή αυτή, το «θα βάλω δύο μέτρα κάτω από τη γη κάποιον», μάλλον είναι erga omnes. Περιλαμβάνει ενδεχομένως και εσάς, για αυτό δεν πήρατε κανένα μέτρο εναντίον του.

Σε ό,τι αφορά την Ελάχιστη Βάση Εισαγωγής και την αψιμαχία, που είχατε με τον Εισηγητή μας. Επειδή υπήρξατε και Εισηγητής αυτού του νομοσχεδίου, ξέρετε πολύ καλά ότι η Ελάχιστη Βάση Εισαγωγής για τα μη κρατικά, μη κερδοσκοπικά πανεπιστήμια μπήκε, καθησυχάζοντας και τις δικές σας ανησυχίες, ότι με αυτό τον τρόπο ανοίγουμε διάπλατα τον δρόμο για τα ιδιωτικά πανεπιστήμια, άνευ όρων και προϋποθέσεων. Είναι η προϋπόθεση που έβαλε η ελληνική πολιτεία, στην οποία θα έλθουν να προστεθούν ….

**ΔΙΟΝΥΣΙΟΣ – ΧΑΡΑΛΑΜΠΟΣ ΚΑΛΑΜΑΤΙΑΝΟΣ (Εισηγητής της Μειοψηφίας):** Είναι τα ίδια; *(ομιλεί εκτός μικροφώνου)*

**ΖΩΗ (ΖΕΤΤΑ) ΜΑΚΡΗ (Υφυπουργός Παιδείας, Θρησκευμάτων και Αθλητισμού):** Γιατί αντιληφθήκατε τον ρόλο σας, ως ανακριτή; Θα πω αυτά, που έχω να πω, θα τα ακούσετε με τον σεβασμό, που σας άκουσα και στα πρακτικά θα καταγραφούν. Σας άκουσα, δεν σας διέκοψα. Με ρωτήσατε. Με ρωτήσατε. Απευθυνθήκατε σε μένα και ζητήσατε απάντηση. Δεν διακόπτω ποτέ. Μόνο στην τηλεόραση, καμιά φορά, όταν με διακόψουν πρώτοι.

Λοιπόν, η ελάχιστη προϋπόθεση, την οποία έβαλε η ελληνική πολιτεία και απάντησε και στις δικές σας ανησυχίες και θα σας πω, λοιπόν, ότι αν δεν υπήρχε αυτή η προϋπόθεση, θα ίσχυε το καθεστώς, που ισχύει τώρα, να μπαίνουν στα πανεπιστήμια ιδιωτικά ή τα μη κρατικά, μη κερδοσκοπικά, χωρίς καμία προϋπόθεση, όπως το πανεπιστήμιο, που βράβευσε πρόσφατα και τον δικό σας πρώην αρχηγό.

Αναφερθήκατε στις τουριστικές σχολές, στις Ανώτατες Σχολές Τουριστικής Εκπαίδευσης και ρωτήσατε, αν είμαστε σύμφωνοι και γνωρίζουμε τη ρύθμιση. Ναι, τη γνωρίζουμε. Ήταν ένα πάγιο αίτημα των αποφοίτων να μπορούν να καταταγούν, με προϋποθέσεις, που θα βάλει το φιλοξενούν ίδρυμα, να μπορούν να καταταγούν στο 5ο ή στο 6ο έτος. Γιατί, διαφορετικά, ούτε οι δικές τους σπουδές αναβαθμίζονται και δυσκολεύονται στην εξεύρεση εργασίας. Καταγράφω, βεβαίως, τη δική σας αντίρρηση στην ικανοποίηση αυτού του αιτήματος και, μάλιστα, όταν προέρχεται από έναν, που ανήκει σε ένα κόμμα, που μέσα σε μια νύχτα, χωρίς αιτιολογικές εκθέσεις, χωρίς προϋποθέσεις, τις σχολές αυτόματα τις έκανε όλες ανώτατες!

Στην παρατήρηση σας για τα ΚΕΔΑΣΥ και τις δυσλειτουργίες. Οι δυσλειτουργίες, πράγματι, υπάρχουν και δεν δημιουργήθηκαν επί Ν.Δ.. Υπήρχαν και προηγουμένως και σας καλώ να κάνετε λίγη υπομονή να δείτε με ποιο τρόπο, ορθό, θα λυθούν, με νομοθετικές πρωτοβουλίες.

Οι παρατηρήσεις σας για την Ειδική Αγωγή, ενδεχομένως, έχουν κάποια βάση, γιατί δεν είχατε αντιληφθεί ακριβώς το περιεχόμενο των 10.000 διορισμών, οι οποίοι προστίθενται στους 30.000, που έχουν γίνει μέχρι τώρα, από τις δύο Κυβερνήσεις Μητσοτάκη. Θα σας πω μόνον ότι θα είναι παραπάνω από τετραπλάσιοι εκείνοι, που θα διοριστούν στην Ειδική Αγωγή και πάνω από οκταπλάσιοι εκείνοι, που θα είναι στο ειδικό εκπαιδευτικό και βοηθητικό προσωπικό και δεν θα είναι μόνον κοινωνικοί λειτουργοί και ψυχολόγοι.

Κύριε Πρόεδρε, τώρα θα τοποθετηθώ επί της αρχής και επιφυλάσσομαι και δεσμεύομαι να απαντήσω σε εμπεριστατωμένες παρατηρήσεις των συναδέλφων στην κατ’ άρθρον συζήτηση.

Θα επαναλάβω, εν πολλοίς, αυτά τα σωστά, τα οποία είπε ο δικός μας Εισηγητής. Θα θυμίσω ότι η Ακαδημία Αθηνών ιδρύθηκε, με τη Συντακτική Απόφαση της 18ης Μαρτίου του 1926, ως Ακαδημία Επιστημών, Γραμμάτων, Καλών Τεχνών, κυρώθηκε με τον νόμο 4398/1929. Είναι το κορυφαίο πνευματικό ίδρυμα της χώρας, δεν θα μπορούσε να διέπεται από νόμους και Προεδρικά Διατάγματα, που δεν είναι επικαιροποιημένα και εν πολλοίς δεν είναι και γνωστά. Η κοινή επιθυμία και των δύο μερών, δηλαδή και της Ακαδημίας και του ΥΠΑΙΘΑ είναι το ίδρυμα να έχει εξωστρέφεια, διαφάνεια, εκσυγχρονισμό και ένα χαρακτηριστικό παράδειγμα, ίσως και το πιο εύκολο στον εκσυγχρονισμό είναι η μετατροπή του συστήματος σε μονοτονικό μετά από πάρα πολλά χρόνια.

Με καταγεγραμμένη, λοιπόν, την επιθυμία και με δεδομένη την επιθυμία των μελών του κορυφαίου πνευματικού ιδρύματος της χώρας να ανταποκριθούν στις σύγχρονες εξελίξεις, σε συμφωνία και σε συνεργασία μαζί τους, το Υπουργείο μας προτείνει τις διατάξεις του σχεδίου νόμου, το οποίο τώρα επεξεργαζόμαστε, διότι το πλαίσιο οργάνωσης και λειτουργίας της Ακαδημίας έπρεπε να βελτιωθεί και να επικαιροποιηθεί. Αυτό επιβάλλουν οι σύγχρονες εξελίξεις, οι προκλήσεις της ραγδαίας επιστημονικής και τεχνολογικής προόδου και της μετάβασης στην ψηφιακή εποχή. Όπως τόνισε και ο Εισηγητής μας, οι βασικές καινοτομίες του νομοσχεδίου είναι η εξωστρέφεια και ρυθμίζονται κανόνες, που ρητά προβλέπουν και διασφαλίζουν την εξωστρέφεια του ιδρύματος. Ενδεικτικά, νομοθετούνται οι συνεργασίες με τα αντίστοιχα ακαδημαϊκά ιδρύματα άλλων χωρών, με ερευνητικά κέντρα, με το δημόσιο και ιδιωτικό τομέα. Για πρώτη φορά, δίνεται η δυνατότητα να έχουν πρόσβαση στη Βιβλιοθήκη και στα αρχεία της Ακαδημίας ερευνητές, φοιτητές και το κοινό. Μια δυνατότητα, που μέχρι τώρα είχαν μόνο οι ακαδημαϊκοί και το διοικητικό προσωπικό της Ακαδημίας. Για ουσιαστικούς λόγους και όχι μόνο συμβολικούς, η Ακαδημία Αθηνών μετατρέπεται σε Εθνική Ακαδημία, διότι ο περιορισμός, που ίσχυε, ο ακαδημαϊκός να είναι κάτοικος Αθηνών, προφανώς και πρέπει να εκλείψει και δεν είναι σωστό να έχει μόνο Αθηνοκεντρικό χαρακτήρα. Εκσυγχρονίζεται η λειτουργία της Ακαδημίας, με την κατάργηση αναχρονιστικών και άρα αναποτελεσματικών διατάξεων, με τη θέσπιση νέων, σύγχρονων προβλέψεων. Καταργήθηκε, όπως είπαμε, η χρήση της αρχαϊζουσας γλώσσας, αποκεντρώνονται οι αρμοδιότητες της διοίκησης και επιταχύνονται έτσι, με αυτόν τον τρόπο, οι διαδικασίες και μειώνεται και η γραφειοκρατία.

Με σαφήνεια, ξεκαθαρίζονται και ρυθμίζονται οι αρμοδιότητες των πολυμελών και μονομελών οργάνων της Ακαδημίας. Διευρύνονται επιπλέον οι σκοποί της Ακαδημίας, εισάγονται η καλλιέργεια, η προαγωγή και η διάδοση της ελληνικής γλώσσας και της ελληνικής πολιτιστικής κληρονομιάς. Η επικοινωνία, με την επιστημονική, καλλιτεχνική κοινότητα και με αντιπροσωπευτικούς κοινωνικούς φορείς και η προώθηση και επιβράβευση της αριστείας της επιστημονικής, πολιτιστικής, οικονομικής και κοινωνικής προόδου της χώρας και τέλος, εμπλουτίζεται και με νέα γνωστικά αντικείμενα, η μηχανική, η κοσμολογία, η επιστήμη των υπολογιστών, η γλωσσολογία, η λαογραφία, η επιγραφική, η αρχιτεκτονική, και οι εικαστικές τέχνες είναι μέσα σε αυτές.

Σε ό,τι αφορά την εκλογή των ακαδημαϊκών εναρμονίζεται η εκλογή τους με τις αντίστοιχες διατάξεις των περισσότερων ευρωπαϊκών ακαδημιών και προστίθεται και η δυνατότητα, υπό προϋποθέσεις και με αυξημένη πλειοψηφία, να επιλέγονται ακαδημαϊκοί, ακόμη και χωρίς προκήρυξη. Καθορίζονται, σαφώς και πλήρως, οι αρμοδιότητες του Εφόρου του οποίου ο ρόλος αναβαθμίζεται και με την ίδια επάρκεια ρυθμίζονται και τα θέματα των δημοσιευμάτων της Βιβλιοθήκης, των αρχείων, που όπως προανέφερα, για πρώτη φορά, θα είναι προσβάσιμα σε όλο το κοινό και στους ερευνητές, εννοείται.

Υποτροφίες, ερευνητικά κέντρα, γραφεία έρευνας κατοχυρώνονται, ρυθμίζονται, οργανώνονται, λειτουργούν με την Ακαδημία, ως νομικό πρόσωπο να ασκεί πάνω τους εποπτεία με τα όργανα, που είναι κατά περίπτωση αρμόδια και έτσι αυξάνεται και η αξιοπιστία και η διαφάνεια στη λειτουργία της Ακαδημίας. Βελτιώνεται ο τρόπος λειτουργίας των ήδη υφιστάμενων οργάνων της και των ερευνητικών μονάδων, των υπηρεσιών της και διασφαλίζεται η αποτελεσματικότητα, μέσω της πληρέστερης ρύθμισης των αρμοδιοτήτων του Εφόρου, που προανέφερα. Εκσυγχρονίζεται ακόμη το συνολικό πλαίσιο οργάνωσης και λειτουργίας της, ώστε να μπορεί να ανταποκρίνεται στην αποστολή της, σύμφωνα με τις σύγχρονες εξελίξεις στον ακαδημαϊκό χώρο, στην Ελλάδα και στο εξωτερικό, να συμβάλλει στην επιστημονική, πολιτιστική, οικονομική και κοινωνική πρόοδο της χώρας. Επελέγη, επίσης να εκδοθεί νόμος για τη νομοθετική ρύθμιση των θεμάτων της Ακαδημίας Αθηνών. Είναι η παράδοση, η οποία ξεκίνησε από το 1929 και αυτή η συνέχεια της νομικής μορφής επιβεβλημένη, λόγω της ιδιαιτερότητας του ιδρύματος της αυτοδιοίκησης και της οργάνωσης.

Κυρίες και κύριοι συνάδελφοι, για ένα άκρως πνευματικό ίδρυμα, όπως είναι η Ακαδημία Αθηνών, για την οποία εισηγούμαστε και τη μετατροπή της για τους λόγους, που εξήγησα, σε Εθνική Ακαδημία της Ελλάδος, που στο πρώτο προεδρείο, όπως είπε και ο Εισηγητής συμμετείχαν εμβληματικές προσωπικότητες, Φωκίων Νέγρης, Κωστής Παλαμάς, Γεώργιος Δροσίνης, αλλά και μέχρι σήμερα στις τάξεις του περιλαμβάνει επιστημονικές προσωπικότητες πανελλήνιας και παγκόσμιας εμβέλειας, που, αμέσως μετά την ίδρυση της Ακαδημίας, έγινε μέλος δύο μεγάλων διεθνών οργανισμών, της Διεθνούς Ενώσεως Ακαδημιών και του Διεθνούς Συμβουλίου Επιστημονικών Ενώσεων, που η πανηγυρική εναρκτήρια συνεδρίασή της έγινε ανήμερα της 25ης Μαρτίου, το 1929, με προφανή συμβολισμό και ενέταξε την Ελλάδα στα πολιτισμένα κράτη της τότε εποχής.

**Για αυτή λοιπόν, την Εθνική Ακαδημία της Ελλάδας, οφείλει η πολιτεία να παρέμβει με νομοθετικές παρεμβάσεις με πρωτοβουλίες, όπως αυτή που είναι υπό συζήτηση να τη μετατρέψει σε ένα ζωντανό οργανισμό με στοχευμένο και ομαδοποιημένο τρόπο. Με τρόπο, που θα αποδίδει πάντοτε τα μέγιστα, γιατί αποτελεί σύναξη προσώπων αρετής ένεκα και επιστήμης το ανέφερε και ένας Εισηγητής που συζητούν με την ευρεία έννοια πνευματικά και επιστημονικά ζητήματα. Αυτό το ακαδημαϊκό έργο που εκπορεύεται από αυτές τις πε φωτισμένες προσωπικότητες προσπαθούμε να το κάνουμε πιο εύκολο για τον εκσυγχρονισμό της εθνικής μας ακαδημίας των επιστημών των γραμμάτων και των τεχνών. Σας ευχαριστώ για την προσοχή και εννοείται πως θα έχουμε αναλυτική συζήτηση επί των άρθρων αύριο μετά την ακρόαση των φορέων. Ευχαριστώ κύριε Πρόεδρε.**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής): Ευχαριστούμε, κυρία Υπουργέ. Προτού προχωρήσουμε στους ομιλητές, θέλω να ανακοινώσω από τους 22 φορείς που προτάθηκαν και θα καλέσουμε τους εξής: Ακαδημία Αθηνών, Σύνοδος Πρυτάνεων, Ίδρυμα Ιατροβιολογικών Ερευνών της Ακαδημίας, Σύλλογος Ερευνητικού Προσωπικού της Ακαδημίας Αθηνών, Ένωση Ελλήνων Ερευνητών, Σύλλογος Ερευνητών Ακαδημίας, ΠΟΣΕΕΔΙΠ, ΠΟΣΔΕΠ, Συμβούλιο Ερευνητικών Κέντρων της Ακαδημίας, Επιστημονικό Εθνικό Κέντρο Τεκμηρίωσης.**

**Τον λόγο είχε ο κ. Κατσιβαρδάς.**

**ΧΑΡΑΛΑΜΠΟΣ ΚΑΤΣΙΒΑΡΔΑΣ: Αξιότιμη κυρία Υπουργέ, κυρίες και κύριοι συνάδελφοι, κατ’ αρχάς θεωρώ ότι το υπό ψήφιση σχέδιο νόμου βρίσκεται εις την ορθή κατεύθυνση, προκειμένου να επιφέρει τις δέουσες μεταρρυθμίσεις. Δεν θα μετέλθω της φράσεως του εκσυγχρονισμού, διότι αφίσταται του ιδικού μου ιδεολογικού πολιτικού πλέγματος. Άρα, λοιπόν, οι μεταρρυθμίσεις είναι προς την ορθή κατεύθυνση, διότι στην ουσία η Ακαδημία Αθηνών μετατρέπεται σε Εθνική Ακαδημία και προάγει τους στόχους του πνεύματος της τέχνης και των γραμμάτων. Είναι πρόδηλο, λοιπόν, ότι η πρόθεση είναι ουσιαστικά η εξωστρέφεια, η καταπολέμηση της γραφειοκρατίας και η διασφάλιση των προϋποθέσεων, με τις αρκούντως ικανοποιητικές εγγυήσεις και δικλείδες ασφαλείας των μελών της Ακαδημίας Αθηνών, ούτως ώστε να επιτευχθεί το μείζον. Και το λέω «το μείζον», διότι η Ακαδημία Αθηνών έκπαλαι, διαχρονικώς, αποτελεί τον θεματοφύλακα αρχών και αξιών. Αρχών και αξιών, οι οποίες ερείδονται στο πνεύμα, διότι άπαντες όχι μόνο ακαδημαϊκοί και γενικότερα δια του ξίφους του πνεύματος, εξελισσόμαστε και συν τοις άλλοις τοιουτοτρόπως συμβάλλουμε στην πολιτισμική αναγέννηση τόσο του έθνους όσο και του γένους. Άρα, λοιπόν, φρονώ ότι βρίσκεται προς τη σωστή κατεύθυνση επί των διαδικαστικών ζητημάτων. Όμως πέραν τούτου, εκεί που έχω μία διαφωνία και είμαι κατηγορηματικός, διότι δεν το θεωρώ εκσυγχρονισμό, το θεωρώ εν σπέρματι ψήγμα σκοταδισμού, είναι η έμφαση της δημοτικής γλώσσας. Διότι, η δημοτική γλώσσα ουσιαστικά δεν προέρχεται από παρθενογένεση, αλλά συνιστά τη μετεξέλιξη ουσιαστικά του ελληνικού πολιτισμού, της αρχαίας ελληνικής, της καθαρεύουσας, διότι αποτελεί μία αλληλοδιαδοχή της ζώσας παραδόσεως μας. Διότι η ελληνική παράδοση συνιστά ουσιαστικά την σωτήρια κιβωτό του γένους, συνιστά μία άφθαρτη πηγή και συν τοις άλλοις έναν ακοίμητο θησαυρό, ο οποίος συνιστά την κατευθυντήρια γραμμή. Μόνον δια μέσου της γλώσσας, επέρχεται η πολιτισμική αναγέννηση και η ταυτότητα, η οποία αποτελεί το ύπατο διακύβευμα γενικότερα σήμερα στην Ευρώπη, αλλά και στον κόσμο. Συν τοις άλλοις, η έννοια της γλώσσας όλου του φάσματος της κοινής ελληνικής, της καθαρεύουσας, της καταργήσεως κατ’ εμέ εσφαλμένως - δεν είμαι όμως επαΐων εγώ, ως νομικός, έχουν τοποθετηθεί πάρα πολλοί εν ζωή φιλόλογοι και επιστήμονες. Θα αναφερθώ στον Στέλιο Ράμφο, θα αναφερθώ στον Κώστα Ζουράρη, θα αναφερθώ στον Χρήστο Γιανναρά και στον τεθνεώτα Κοντογιώργη, αναφορικά, δηλαδή, με τις επιπτώσεις, τις οποίες έχουν καταδειχθεί όσον αφορά την εκφορά του λόγου, τη σύνταξη και την ορθογραφία, με την κατάργηση των τόνων και των πνευμάτων. Δηλαδή, την κατάργηση των τόνων της περισπωμένης και της βαρείας και των πνευμάτων της ψιλής και της δασείας.**

Αυτό σημαίνει, ουσιαστικά, ότι επικαλούμενοι την αποτελεσματικότητα της δημοτικής, είναι σαν να αποκηρύττουμε και να ακρωτηριάζουμε ένα ζωντανό μέρος του οργανισμού μας. Εις επίρρωσιν αυτών, που λέω, σχετικά με τη γλώσσα, ιδίως στην Ακαδημία Αθηνών, όπου καταργήθηκε από την επιστολογραφίατο πολυτονικό, το Μάρτιο του 2022 και είχα αρθρογραφήσει, αντιδρώντας σφόδρα περί αυτού, εγώ θα πω κάποιες διαχρονικές ρήσεις, οι οποίες είναι άρρηκτα συνδεδεμένες, με την αντικειμενική αλήθεια, συν τοις άλλοις, όμως, δεν έχουν καμία απολύτως σχέση με τα ιδεολογήματα Αριστεράς και Δεξιάς, υπάρχει μια συνθετική υπέρβαση.

Εδώ, στην παρούσα φάση, ο Κικέρων, όπως επίσης και ο Νικηφόρος Βρεττάκος ανέφεραν, ότι η ελληνική γλώσσα, στο σύνολό τους, η κοινή ελληνική, όπως και στο Ιερό Ευαγγέλιο ελληνική γλώσσα, είναι η γλώσσα της ειρήνης και είναι η γλώσσα των αγγέλων, είναι η θεϊκή γλώσσα, άρα, επομένως, δεν μπορούμε, αν δεν κάνουμε μια ανάδυση στην αρχαία ελληνική και την καθαρεύουσα, να επικοινωνήσουμε. Το κορυφαίο, το οποίο αποτελεί δηλωτικό της ταυτότητάς μας, ανεξαρτήτως ιδεολογικού χρωματισμού, αυτό το οποίο ανέφερε και αποτελεί την κοσμογονία και την οντολογία της αρχαίας ελληνικής γραμματείας και του τραγικού της φύσης μας, το ιλαροτραγικό συναμφότερον, όπως λέει και ο Κώστας ο Ζουράρις, εδώ, στην προκειμένη περίπτωση, είναι αυτό στο στίχο 523 της Αντιγόνης, ότι «ούτοι συνέχθειν, αλλά συμφιλείν έφυν», αυτήν την κορυφαία φράση, η οποία αποτελεί το θέμεθλον  του ελληνοχριστιανικού πολιτισμού, το χριστιανικό μετέπειτα, «δεν γεννηθήκαμε για να μισούμε, αλλά για να αγαπάμε». Πώς θα μεταφερθεί αυτό στη δημοτική, αν δεν έχουμε ουσιαστικά επίγνωση και συνείδηση της πολιτισμικής μας ταυτότητας;

Εν κατακλείδι, για να μην μακρηγορώ, ως προς το διαδικαστικό και επί της ουσίας, συντάσσομαι με το υπό ψήφιση σχέδιο νόμου. Ρητή και κραυγαλέα ένστασή μου είναι επί της γλώσσης, επί της δημοτικής, ιδίως, ως προς την Ακαδημία Αθηνών. Να πω κάτι, επειδή υπάρχουν εξαιρετικοί ακαδημαϊκοί, θα αναφέρω κάποιους, όπως είναι ο κ. Σταθόπουλος, που τον είχα και στη Νομική Αθηνών, ο Προκόπης Παυλόπουλος και επίσης, ο κ. Αντώνης Κουνάβης, ο οποίος είχε χρηματίσει μετά τον κ. Παπαδήμα, από το 2018 έως το 2019, ως Πρόεδρος, ο οποίος με τιμάει με τη φιλία του και μου είχε δωρίσει το βιβλίο κατά την αποχώρησή του «η Καταγωγή της Ελληνικής Γλώσσης». Τα λέω αυτά, δηλαδή, ενισχυτικώς με την εισήγησή μου. «Η Καταγωγή της Ελληνικής Γλώσσης», προφορικής και γραπτής, στη δημόσια συνεδρία 15 Ιανουαρίου του 2019, είναι ένα κόσμημα, από ένα Καθηγητή Πανεπιστημίου του Μετσόβιου Πολυτεχνείου, όχι θεωρητικό, ο οποίος ανήκει στους γλωσσαμύντορες.

Τελειώνω, «εις οιωνός άριστος, αμύνεσθαι περί γλώσσης.» Σας ευχαριστώ πολύ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Τον λόγο έχει η κυρία Λινού, Καθηγήτρια Ιατρικής, έχει ενδιαφέρον να ακούσουμε τι θα πει, γιατί επί δεκαετίες έχει εργαστεί στις παρυφές της Ακαδημίας υπό τη γενική έννοια.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε. Συγχαρητήρια, καλή αρχή και στην καινούργια προεδρία, μετά από πολλαπλές στον ακαδημαϊκό χώρο.

Κυρία Υπουργέ, κυρίες και κύριοι συνάδελφοι, όλοι συμφωνούμε, ότι η Ακαδημία είναι το κορυφαίο επιστημονικό Ίδρυμα της χώρας μας και ότι η πλειονότητα των ανθρώπων, που την υπηρετούν, είναι κορυφαίοι επιστήμονες, αδιαμφισβήτητης αξίας και τιμούν τη χώρα μας και θα μπορούσαν να είναι Ακαδημαϊκοί σε οποιαδήποτε Ακαδημία αυτού του κόσμου.

Χαίρομαι που συζητιέται, τουλάχιστον, η πιθανή αλλαγή ή η πιθανή πρόοδος και εξέλιξη στην Ακαδημία, αλλά θα ήθελα να αναφερθώ σε μερικά θέματα, που νομίζω ότι δεν έχει δοθεί επαρκής προσοχή. Με απασχολεί το γεγονός, ότι υπάρχουν πολλές κενές θέσεις και μάλιστα με ανισορροπία στην επιλογή των θέσεων, ανάλογα με την τάξη της Ακαδημίας.

Με απασχολεί το ότι δεν έχουν εκσυγχρονιστεί, παρότι μιλάμε για σύνδεση με άλλες ακαδημίες, τις σημαντικότερες του κόσμου, αλλά δεν έχουμε αντιστοιχίσει τα κριτήρια για την επιλογή των μελών με αυτό, που γίνεται, σε άλλες χώρες.

Επίσης, δεν έχουμε αντιστοιχίσει ή προοδεύσει στον τρόπο, που επιλέγονται οι πρόεδροι άλλων ακαδημιών και η διάρκεια της θητείας τους. Το ότι πάσχουμε πάρα πολύ στην επιλογή και συνύπαρξη γυναικών και ανδρών και στην αντιστοίχιση από πλευράς αριθμητικής και ίσως θα μιλήσω και για το ΙΙΒΕΑΑ, που είναι το σημαντικότερο κυρίως ερευνητικό και πλουσιότερο ερευνητικό ίδρυμα της Ακαδημίας.

Οι κενές θέσεις είναι πολλές και είναι ανισόρροπα κατανεμημένες. Δηλαδή, η τρίτη τάξη έχει λιγότερες από τις μισές ή σχεδόν τις μισές καλυμμένες θέσεις, σε σχέση με την πρώτη τάξη. Δηλαδή, η πρώτη τάξη ουσιαστικά μπορεί, αν θέλει, να καταδυναστεύει την Ακαδημία, έχει 24 καλυμμένες θέσεις ή 22 ανάλογα με την περίοδο, σε σχέση με 25, ενώ η τρίτη τάξη, που έχει και κυρίως ανθρωπιστικά θέματα, έχει μόνο 12 καλυμμένες θέσεις, κυρία Υπουργέ και η δεύτερη τάξη 19.

Επομένως, υπάρχει μια ανισορροπία και αν προσθέσουμε και καινούργιες θέσεις στην πρώτη τάξη, σαφώς έχουμε μια ανισορροπία εις βάρος των ανθρωπιστικών σπουδών και νομίζω ότι εκεί είναι πολύ σημαντικό. Αν ήταν στο χέρι μου, θα έλεγα να έχει διπλή αξία η ψήφος των μελών της τρίτης τάξης, έτσι ώστε να αναγκαστούν να πληρωθούν και αυτές οι τάξεις. Θα μπορούσε ίσως όμως ο νόμος να έχει ένα όριο, ότι δεν μπορεί να παραμένει μία θέση κενή για περισσότερο από δύο χρόνια ή περισσότερο από τρία χρόνια και έτσι, να έχουμε ευρύτερη αντίληψη σε αυτά τα θέματα.

Στα κριτήρια επιλογής έχουμε κρατήσει αυστηρά τον ακαδημαϊκό, επιστημονικό χώρο, που στο εξωτερικό, στις περισσότερες ακαδημίες, λαμβάνεται υπόψη σαφώς και η προσφορά στο κοινωνικό γίγνεσθαι και εδώ δεν υπάρχει.

Επίσης, νομίζω, ίσως πολύ επιπόλαια, επιτρέπουμε να είναι κάποιος Πρόεδρος της Ακαδημίας έναν χρόνο. Τι θα προσφέρει; Τι θα κάνει; Τι θα διοικήσει σε ένα χρόνο; Έριξα μια ματιά και υπάρχει σχετικά πρόσφατο άρθρο, στις περισσότερες ακαδημίες του κόσμου, η διάρκεια της θητείας είναι 3 έως και 6 χρόνια. Επομένως και αυτό πρέπει να το λάβουμε υπόψη μας. Και βέβαια, τα κριτήρια της επιλογής του Προέδρου, κάθε άλλο παρά χρονολογικά υπηρεσίας είναι. Δηλαδή, δεν είναι λογικό να έχουμε τον αρχαιότερο άνθρωπο, επειδή λαμβάνουμε υπόψιν και τη διάρκεια της θητείας του, σαν Πρόεδρο, γιατί και βιολογικά και εκ πείρας μπορώ να σας πω δεν έχουμε τον ίδιο χρόνο για άσκηση διοίκησης.

Να αναφερθώ στο θέμα των γυναικών. Σε παγκόσμιο επίπεδο, έχουμε πρωτιά έχοντας μόνο τρεις γυναίκες, περίπου 5% - 5,5%, ανάλογα με το πόσες θέσεις είναι σημαντικές και ακόμα λιγότερες θέσεις σε διοικητικές θέσεις, μέσα στην Ακαδημία. Δηλαδή, σε πολλές χώρες του κόσμου, μπορεί να είναι 15% οι γυναίκες, αλλά σε διοικητικές θέσεις της Ακαδημίας, να είναι 40% κι αυτό ενώ λαμβάνεται υπόψιν.

Το άλλο που νομίζω ότι είναι μια παθολογία πολύ σημαντική είναι ότι το ΙΙΒΕΑΑ, το ισχυρότερο ίδρυμα ερευνητικό μέσα στην Ακαδημία είναι ιδιωτικού δικαίου. Δεν μπορεί μια ιδιωτική επιχείρηση ουσιαστικά ερευνητική μεν και επιστημονική, να λειτουργεί μέσα στο ανώτατο ίδρυμα της χώρας. Αυτά ήθελα να πω. Ευχαριστώ.

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ (Πρόεδρος της Επιτροπής):** Ευχαριστούμε πολύ, κυρία Λινού.

Σε αυτό το σημείο λύεται η συνεδρίαση. Οι επόμενες συνεδριάσεις είναι αύριο στις 12.00΄, με την ακρόαση των φορέων και στις 14.00’ με την επεξεργασία των άρθρων. Ευχαριστούμε πολύ για την παρουσία σας.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάσης Κωνσταντίνος, Βλαχάκος Νικόλαος, Γιώργος Ιωάννης, Δεληκάρη Αγγελική, Ευθυμίου Άννα, Θεοχάρης Θεοχάρης (Χάρης), Κακλαμάνης Νικήτας, Καλλιάνος Ιωάννης, Καπετάνος Χρήστος, Κατσαφάδος Κωνσταντίνος, Καφούρος Μάρκος, Κόνσολας Εμμανουήλ, Κούβελας Δημήτριος, Κουλκουδίνας Σπυρίδων, Λαμπρόπουλος Ιωάννης, Λιάκος Ευάγγελος, Λιβανός Μιχαήλ, Μονογυιού Αικατερίνη, Οικονόμου Θωμαΐς (Τζίνα), Πασχαλίδης Ιωάννης, Παππάς Ιωάννης, Σπάνιας Αριστοτέλης (Τέλης), Σταυρόπουλος Αθανάσιος, Στεφανάδης Χριστόδουλος, Στυλιανίδης Ευριπίδης, Συρίγος Ευάγγελος (Άγγελος), Τσιλιγγίρης Σπυρίδων (Σπύρος), Ακρίτα Έλενα, Θρασκιά Ουρανία (Ράνια), Καλαματιανός Διονύσιος- Χαράλαμπος, Λινού Αθηνά, Μάλαμα Κυριακή, Μεϊκόπουλος Αλέξανδρος, Παπαηλιού Γεώργιος, Αχμέτ Ιλχάν, Γρηγοράκου Παναγιώτα (Νάγια), Νικολαΐδης Αναστάσιος (Τάσος), Παπανδρέου Γεώργιος, Παραστατίδης Στέφανος, Δελής Ιωάννης, Διγενή Ασημίνα (Σεμίνα), Κτενά Αφροδίτη, Ασημακοπούλου Σοφία Χάιδω, Μπούμπας Κωνσταντίνος, Τζούφη Μερόπη, Κουρουπάκη Ασπασία, Τσιρώνης Σπυρίδων, Καραναστάσης Αδαμάντιος, Μπιμπίλας Σπυρίδων, Κόντης Ιωάννης, Χαλκιάς Αθανάσιος, Κατσιβαρδάς Χαράλαμπος και Μανούσος Γεώργιος.

Τέλος και περί ώρα 14.45΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΧΡΙΣΤΟΔΟΥΛΟΣ ΣΤΕΦΑΝΑΔΗΣ ΑΓΓΕΛΙΚΗ ΔΕΛΗΚΑΡΗ**